Kerajaan Persekutuan lulus projek RTB Sungai Jawi

JURU, 13 November- Susulan kejadian banjir yang sering melanda kawasan lembangan Sungai Jawi, kerajaan Persekutuan telah meluluskan projek Rancangan Tebatan Banjir (RTB) Sungai Jawi, di Seberang Perai Selatan, Pulau Pinang.Projek RTB tersebut diluluskan di bawah program Tebatan Banjir Secara Off-Budget, Kementerian Alam Sekitar dan Air (KASA).  Timbalan Menteri KASA, Datuk Mansor Othman berkata, projek RTB tersebut akan dimulakan pada awal tahun hadapan dan dijangka siap pada tahun 2030.  "Dijangka siap tahun 2030, jadi apabila siap projek RTB ni, ia akan memberi manfaat kepada 6,000 penduduk yang terlibat di kawasan ini dan 10 kampung yang terlibat. "Maknanya penduduk yang terlibat dapat kita tangani dan dalam masa sama, kawasan yang terjejas dengan banjir, kawasan risiko ini dapat kita kurangkan. Itulah kita harap ianya dapat diselesaikan,"katanya.Reka bentuk projek RTB ini adalah berdasarkan hasil kajian Pelan Induk Tebatan Banjir dan Sistem Saliran Mesra Alam bagi Daerah SPS yang disediakan oleh JPS pada 2017.  Makmal kajian nilai untuk RTB Sungai Jawi juga telah selesai pada September lalu.  Sebanyak 78.92 kilometer persegi kawasan terjejas banjir yang melibatkan Taman Sungai Duri Permai, Taman Sungai Duri Indah, Kampung Sungai Duri, Taman Jawi Permai, Taman Jawi Jaya, Kampung Sethu, Perkampungan Jawi, Kampung Titi Hitam, Kampung Surau, Jalan Persekutuan di Pekan Jawi dan Jalan Negeri di Changkat.  Projek itu dijangka dapat memberi manfaat kepada 6,000 penduduk serta mengurangkan luas kawasan berisiko banjir daripada 7,892 hektar kepada 790 hektar sahaja apabila disiapkan pada 2030.  Beliau ditemui media ketika Dialog Tentang Isu Banjir di Perkampungan Juru. Sementara itu, satu pusat pemindahan sementara (PPS) di Dewan Banjir Desa Puri, Seberang Perai Utara ditutup pada 4:00 petang tadi.Mangsa terakhir meninggalkan PPS pada pukul 3:30 petang.

(Timbalan Menteri KASA, Datuk Mansor Othman)


4,057 anggota dan pegawai polis ditugaskan hadapi banjir di Johor

(Menteri Dalam Negeri, Datuk Seri Hamzah Zainudin)

MUAR, 13 November- Seramai 4,057 pegawai dan anggota Polis Diraja Malaysia, PDRM daripada 13 Daerah Kontinjen seluruh Johor ditugaskan bagi menghadapi situasi banjir sepanjang Monsun Timur Laut di negeri berkenaan.  Jelas Menteri Dalam Negeri, Datuk Seri Hamzah Zainudin, kesiapsiagaan seliaan jawatankuasa Koordinasi Penguatkuasaan Bersepadu, JKPB itu diketuai PDRM dan Agensi berkaitan seperti RELA dan BOMBA. "PDRM akan dibantu jabatan dan agensi di bawah KDN seperti RELA dan Agensi Penguatkuasaan Maritim Malaysia APMM dalam masa sama jika diperlukan kita akan dibantu oleh agensi seperti BOMBA jika berlakunya angin Monsun Timur Laut,"katanya. Dalam pada itu, seramai 8,526 anggota ditugaskan sepanjang Pilihan Raya Umum ke-15.  Setakat ini, sebanyak 130 laporan berhubung kesalahan PRU-15 di Johor dilaporkan.

(Datuk Seri Hamzah Zainudin (kiri) dan Ketua Polis Negara Tan Sri Acryl Sani Abdullah Sani (kanan) hadir pada Sesi Taklimat Persediaan Banjir dan Pilihan Raya Umum ke-15 (PRU15) di Maktab Teknik Polis Diraja Malaysia (PDRM) Bakri hari ini / BERNAMA)


Banjir Kelantan : Seorang penduduk terjejas di PPS Sri Kiambang positif COVID-19

PASIR MAS, 13 November- Seorang penduduk terjejas banjir di Pusat Pemindahan Sementara (PPS) Sri Kiambang, Rantau Panjang di sini dikesan positif COVID-19 ketika menjalani ujian saringan.Lelaki berusia 30-an itu kini diasingkan daripada mangsa banjir yang lain bagi mengelakkan sebarang jangkitan.Pengarah Jabatan Kesihatan Negeri Kelantan (JKNK) Datuk Dr Zaini Hussin berkata lelaki tersebut adalah penduduk terjejas banjir pertama dikesan positif di negeri ini.“Berdasarkan maklumat awal lelaki itu dikesan positif ketika menjalani ujian di sebuah PPS di sini. Tindakan kami adalah mengasingkan lelaki terbabit di bilik berasingan tetapi masih di PPS yang sama,” katanya ketika dihubungi Bernama hari ini.Beliau berkata kesemua kontak rapat akan turut menjalani ujian saringan dan akan diasingkan.Difahamkan, terdapat hampir 200 mangsa banjir di PPS Sri Kiambang dan kebanyakan mangsa dari Kampung Serungga dan Kampung Tiang Chandi.Dr Zaini berkata maklumat lanjut berkenaan jangkitan COVID-19 di PPS tersebut akan disemak dan berharap orang ramai yang bergejala agar segera menjalani ujian saringan.Katanya mana-mana mangsa banjir terutamanya yang bergejala diminta tidak menyembunyikan sebarang simptom yang dialami bagi memudahkan pemeriksaan dan pengesanan dijalankan.- BERNAMA

(Pengarah Jabatan Kesihatan Negeri Kelantan (JKNK) Datuk Dr Zaini Hussin)


Rapid Rail umum perincian pampasan pengguna LRT

KUALA LUMPUR, 13 November- Rapid Rail Sdn Bhd (Rapid Rail) hari ini memperincikan pampasan tiket selama tujuh hari, kepada pengguna perkhidmatan Transit Aliran Ringan (LRT) laluan Kelana Jaya yang terjejas, susulan penggantungan operasi di 16 stesen LRT dari Kelana Jaya hingga Ampang Park.Presiden dan Ketua Pegawai Eksekutif Kumpulan Prasarana Malaysia Berhad (Prasarana) Mohd Azharuddin Mat Sah menerusi satu kenyataan hari ini memaklumkan bagi pengguna My50, mereka akan diberikan tambahan perjalanan percuma selama tujuh hari apabila memperbaharui pas setelah tamat tempoh."Pembaharuan pas boleh dilakukan bermula 21 November hingga 20 Disember ini di pejabat khidmat pelanggan di stesen LRT, Transit Aliran Massa (MRT), Monorel dan Transit Aliran Bas (BRT) dan pegawai khidmat pelanggan akan membuat pengesahan.“Bagi pelanggan pas My50 yang tamat tempoh di antara Isnin iaitu 14 November hingga Ahad, 20 November 2022, boleh menggunakan pas seperti biasa tanpa sebarang caj dan pastikan mempunyai baki sekurang-kurangnya RM5,” katanya.Sementara itu, Mohd Azharuddin berkata pengguna kad Touch ‘n Go yang menggunakan perkhidmatan laluan Kelana Jaya juga boleh menggunakan kad dengan baki minimum RM5 seperti biasa tanpa sebarang caj di antara Isnin (14 November) sehingga 20 November dengan syarat destinasi mula atau akhir adalah di mana-mana stesen laluan Kelana Jaya."Tambang percuma juga turut diberikan kepada pengguna token yang menggunakan perkhidmatan laluan Kelana Jaya dari Isnin (14 November) sehingga 20 November dan pengguna perlu ke pejabat khidmat pelanggan di stesen LRT, MRT, Monorel dan BRT untuk mendapatkan token khas perjalanan sehala, dengan syarat destinasi mula atau akhir adalah di mana-mana stesen laluan Kelana Jaya.“Prasarana dan Rapid Rail sekali lagi memohon maaf kepada semua rakyat Malaysia, yang terkesan akibat gangguan perkhidmatan LRT laluan Kelana Jaya. Segala usaha akan diambil bagi memastikan gangguan seumpama ini tidak akan berulang."Kami ingin merakamkan setinggi-tinggi penghargaan kepada semua yang telah menghulurkan bantuan dan sokongan terutama sekali pihak Smart Selangor, MARA Liner, Dewan Bandaraya Kuala Lumpur dan juga rakyat Malaysia yang telah memberi bantuan kepada penumpang-penumpang yang terjejas,” tambah Mohd Azharuddin.Dalam pada itu, beliau memaklumkan perkhidmatan LRT, MRT dan Monorel di Lembah Klang, akan membuka keseluruhan jajaran LRT Laluan Kelana Jaya bermula jam 6 pagi Isnin 14 November 2022, dua hari lebih awal daripada yang dijadualkan, setelah mendapat kelulusan daripada Agensi Pengangkutan Awam Darat (APAD). Katanya, APAD telah mengesahkan kestabilan sistem kawalan tren automatik (ATC) dan mengisytiharkan perkhidmatan LRT Laluan Kelana Jaya selamatuntuk beroperasi sepenuhnya.“Kami berterima kasih kepada APAD dengan kelulusan yang telah diberikan untuk menyambung operasi LRT Laluan Kelana Jaya. Kini kami boleh kembali memberi perkhidmatan sebaiknya kepada seluruh warga kota. Pemantauan sistem akan diteruskan bagi memastikan ia kekal stabil agar perkhidmatan dapat dijalankan dengan selamat,"katanya.


Operasi LRT laluan Kelana Jaya dijangka lebih awal daripada jangkaan asal

BERA, 13 November - Laluan transit aliran ringan (LRT) laluan Kelana Jaya dijangka beroperasi dengan selamat lebih awal daripada jangkaan asal 15 November ini.Perdana Menteri Datuk Seri Ismail Sabri Yaakob berkata, semua sistem keselamatan dan sistem kawalan tren automatik (ATC) setakat ini stabil, berdasarkan data pengujian yang dilakukan menggunakan 38 set tren di sepanjang laluan Gombak-Putra Heights. "Sistem isyarat dan komunikasi sedang diuji dan akan diuji lagi malam ini bagi memastikan LRT itu bersedia untuk beroperasi dengan selamat lebih awal dari 15 November," "Kementerian Pengangkutan telah diarahkan untuk menjalankan siasatan menyeluruh untuk mengenal pasti punca kejadian menerusi penubuhan jawatankuasa khas," katanya di sini.

(Ismail Sabri bercakap dalam  sidang media selepas menghadiriprogram bersama penduduk di Kampung Batu Papan, di sini)

Katanya, kejadian itu adalah kali kedua berlaku semasa beliau menjadi Perdana Menteri dan beliau tidak mahu perkara sama berulang kerana ia menyusahkan pangguna pengangkutan awam tersebut."Kita akan buat siasatan menyeluruh. Kita tidak mahu perkara ini berulang lagi kerana ia membebankan rakyat," katanya.Sebelum ini, Prasarana Malaysia Berhad (Prasarana) mengumumkan perkhidmatan LRT antara stesen Kelana Jaya dan Ampang Park digantung tujuh hari bermula 9 hingga 15 November susulan perkhidmatan yang didapati tidak stabil.Penggantungan sementara itu selepas mengambil kira faktor keselamatan penumpang serta masa yang diambil untuk mengenal pasti punca gangguan perkhidmatan.Perkhidmatan LRT Laluan Kelana Jaya kini hanya beroperasi dari stesen Gombak ke stesen Damai serta dari stesen Lembah Subang ke stesen Putra Heights.


Banjir : Enam negeri terjejas, bilangan penduduk terjejas meningkat dalam tempoh 24 jam

KUALA LUMPUR, 13 November- Seramai 2388 penduduk terjejas banjir membabitkan 726 keluarga direkodkan di Pulau Pinang, Perak, Selangor, Melaka, Johor dan Kelantan sehingga jam 12:00 tengahari hari tadi.Menerusi kenyataan yang dikeluarkan Agensi Pengurusan Bencana Negara (Nadma), jumlah itu membabitkan 10 daerah yang aktif di enam negeri berkenaan."Sebanyak tujuh PPS baharu dibuka iaitu tiga di Johor, tiga di Kelantan, satu di Pulau Pinang dan satu di Perak menjadikan 25 buah PPS aktif keseluruhannya dengan bilangan penduduk terjejas meningkat daripada 1,359 kepada 2,388 orang dalam tempoh 24 jam."Manakala tujuh PPS telah ditutup semalam dan hari ini iaitu semua lima PPS di Kedah, satu PPS di Perak dan satu PPS di Selangor,"menurut kenyataan itu.Nadma turut memaklumkan empat stesen di Sarawak, Selangor, Melaka dan Kelantan merekodkan aras air melebihi tahap bahaya sehingga jam 3:00 petang tadi."Antara kawasan terlibat adalah Long Jegan, Miri Sarawak, Rantau Panjang, Pasir Mas, Kelantan dan Sungai Melaka di Batu Hampar, Melaka.Dalam pada itu,Jabatan Pengairan dan Saliran (JPS) telah mengeluarkan Notis Kesiapsiagaan Kemungkinan Banjir Kilat bagi beberapa kawasan di Negeri Terengganu, Selangor, Pulau Pinang, Perak,Kedah, Johor, Wilayah Persekutuan Kuala Lumpur dan Pahang,"menurut kenyataan itu.Nadma turut mengharapkan penduduk yang berada di kawasan sekitar siap siaga untuk menghadapi sebarang kemungkinan.Orang awam diminta merujuk maklumat terkini daripada sumber yang sahih melalui laman web publicinfobanjir.water.gov.my, Facebook PubliclnfoBanjir dan twitter @JPS InfoBanjir.


Labuan sambut Hari Peringatan Perang

LABUAN, 13 November - Hari Peringatan Perang atau ‘Remembrance Day’ disambut di sini bagi memperingati anggota keselamatan negara-negara komanwel yang terkorban semasa Perang Dunia. Ketua Pegawai Eksekutif Perbadanan Labuan, Rithuan Mohd Ismail berkata upacara ke-103 tahun itu diadakan sebagai simbolik penghormatan dan memperingati hampir 4,000 pejuang perang yang gugur dalam pertempuran atau penawanan di Borneo dan Labuan.

(Rithuan Mohd Ismail ketika ditemui pemberita RTM)

"Hari ini sambutan agak menggalakkan dan Alhamdulillah kita melihat juga daripada segi program yang datang tadi, memang menyatakan rasa puas hati dengan sambutan kita Insya-Allah pada tahun hadapan kita menjemput lagi datang," kata Rithuan di sini. Beliau berkata demikian ketika ditemui pemberita pada program yang berlangsung di Taman Peringatan Perang (WWII) bertempat di Jalan Tanjung Batu.  Tambahnya, program sedemikan bertindak sebagai serampang dua mata bagi memperkenal prospek pelancongan di sini.  Upacara dihadiri oleh delegasi seperti Pesuruhjaya Tinggi Negara Komenwel yang terlibat seperti British, Australia, New Zealand dan India, selain Brunei Darussalam.  "Saya percaya ini boleh dijadikan satu destinasi pelancongan kepada rakyat Brunei dan oleh kerana sempadan darat dan laut antara Malaysia dan Brunei telah dibuka pada 1 Ogos tahun ini, kita ingin melihat kembali jumlah kedatangan pelancong yang lebih banyak dari Brunei, bukan sahaja ke Sabah dan Sarawak malahan Labuan," kata Pesuruhjaya Tinggi Malaysia ke Brunei, Datuk Raja Reza Raja Zaib Shah.


Bilik Gerakan MAFI diaktifkan

PUTRAJAYA, 13 November - Bilik Gerakan Kementerian Pertanian dan Industri Makanan (MAFI) di seluruh negara telah diaktifkan bagi membantu mangsa banjir terutama golongan petani, penternak dan nelayan di negeri yang terjejas bencana itu. Pihaknya melalui MAFI Inc. di negeri-negeri menggerakkan jabatan dan agensi untuk segera memantau, siap siaga selain turun padang meninjau keadaan golongan sasar yang terjejas.“Ia bagi menilai kerosakan dan kerugian yang dialami serta segera menghulurkan bantuan kepada pihak terlibat. Bilik Gerakan Bencana Pusat juga digerakkan bagi persiapan berkaitan intervensi bantuan kepada komuniti agromakanan yang terjejas disebabkan bencana banjir,” kata MAFI dalam satu kenyataan.

Menurut MAFI pihaknya juga sentiasa siap siaga untuk menyalurkan bantuan sejurus maklumat berkaitan diperoleh di lapangan.Laporan awal kejadian bencana bagi sektor tanaman secara kumulatif hingga hari ini adalah seramai 256 petani dengan anggaran keluasan 374.81 hektar kawasan terlibat membabitkan empat daerah di Pahang, masing-masing dua daerah di Kedah, Perak dan Selangor serta satu daerah di Johor.“Tumpuan utama kini diberikan kepada pemantauan situasi secara harian oleh pasukan MAFI Inc. di setiap negeri dan daerah yang terkesan. Negeri lain diminta untuk siap siaga selain berkerjasama dengan Agensi Pengurusan Bencana Negara (NADMA) dan pihak berkuasa tempatan bagi menghadapi situasi luar jangka,” menurut MAFI.


Banjir Kelantan : Jumlah penduduk terjejas meningkat

PASIR MAS, 13 November- Jumlah penduduk terjejas banjir di Kelantan menyaksikan peningkatan penduduk yang dipindahkan. Portal infobencana JKM merekodkan sehingga jam 4:00 petang, 1,574 penduduk daripad 512 keluarga berada di tujuh pusat pemindahan sementara (PPS) yang dibuka melibatkan jajahan Pasir Mas. PPS SK Tok Deh menyaksikan jumlah paling ramai iaitu 668 orang daripada 203 keluarga diikuti SK Gual Periok, 359 orang daripada 111 keluarga dipindahkan. Lain lain PPS ialah SK Sri Kiambang (169), SK Kubang Kual (164), Putat Tujoh (140), Masjid Mukim Padang Licin (57) dan 17 penduduk di SK Gual Sitok. Laman Web Rasmi public infobanjir Jabatan Pengairan dan Saliran (JPS) pula melaporkan, paras air di Sungai Golok di Rantau Panjang menunjukkan trend menurun namun masih melebihi paras bahaya iaitu 9.81 meter.


(Pembinaan perbandaran baharu itu memfokuskan hab industri, teknologi, ekonomi dan pelancongan/Google)

TEMERLOH, 13 November- Sebuah bandar pintar bakal dibina di titik tengah Semenanjung sebagai strategi jangka panjang melonjakkan ekonomi daerah Temerloh, Pahang.  Pembinaan perbandaran baharu itu memfokuskan hab industri, teknologi, ekonomi dan pelancongan. Calon Barisan Nasional (BN) bagi kerusi Parlimen Temerloh, Datuk Seri Mohd Sharkar Mohd Shamsudin berkata rancangan jangka panjang itu boleh direalisasikan sebaik mandat diberikan kepada BN untuk mentadbir Pahang.  Apabila siap kelak, bandar pintar di atas tanah seluas 810 hektar di kawasan Mentakab itu juga akan menempatkan pusat pentadbiran kerajaan, kawasan perindustrian, stesen kereta api dan Projek Laluan Rel Pantai Timur (ECRL).  "Insya-Allah sekarang ni kita dah jenamakan Temerloh bukan lagi bandar ikan patin tapi bandar titik tengah Semenanjung."Jadi orang tanya apa dia titik tengah Semenanjung kita dah buat monumen titik tengah Semenanjung jadi Temerloh ni banyak kepada hentian transit," kata Mohd Sharkar selepas menghadiri Majlis Perasmian Karnival Inap Desa, di sini. Mengenai karnival itu beliau berkata pengusaha inap desa di Pahang perlu memanfaatkan pembukaan semula sektor ekonomi negara untuk meningkatkan pendapatan melalui kemasukan pelancong.  Katanya, seramai 15 juta pelancong direkodkan di Pahang tahun ini menjadikan pelancongan antara sektor utama yang menjana ekonomi negeri.  Di Pahang katanya, terdapat 38,000 bilik hotel dan mungkin angka itu tidak cukup untuk menampung kedatangan pelancong, khususnya ketika cuti umum dan cuti sekolah.  Industri inap desa dilihat cukup berpotensi untuk dimajukan, sekali gus membantu warga desa menjana pendapatan.

(Datuk Seri Mohd Sharkar ditemui selepas menghadiri Majlis Perasmian Karnival Inap Desa)


Empat nelayan ditahan cuba seludup 6,000 liter diesel

LANGKAWI, 13 November- Maritim Negeri Kedah dan Perlis menahan sebuah bot pukat tunda kelas C bersama empat lelaki selepas dipercayai cuba menyeludup 6,000 liter minyak diesel di kedudukan 6 batu nautika barat Tanjung Chincin pada jam 11.50 malam, kelmarin.Bot nelayan itu ditahan ketika sedang bergerak dalam keadaan mencurigakan semasa dihampiri oleh Kapal Maritim Malaysia yang sedang melakukan rondaan Op Aman di sekitar perairan Langkawi. Menerusi satu kenyataan, Pengarah Maritim Negeri Kedah dan Perlis, Laksamana Pertama Romli Mustafa berkata Ketika pemeriksaan dilakukan ke atas bot berkenaan, terdapat satu ruang asing yang dibuat di bawah rumah bot dan ditutupi dengan kayu papan lapis."Anggota penguat kuasa kemudian bertindak membongkar kayu papan tersebut dan menemukan dua kotak minyak yang telah diubahsuai menjadi tong minyak tambahan dan mengesyaki bot nelayan ini terlibat dalam aktiviti penyeludupan minyak subsidi."Minyak tambahan yang dibawa dianggarkan kasar tambahan sebanyak 6000 liter dengan nilai hampir RM13,000.Tambahnya, justeru itu keempat-empat lelaki warga tempatan yang berumur lingkungan 19 hingga 59 tahun itu ditahan bersama bot dan dibawa ke Jeti Maritim Bukit Malut untuk siasatan lanjut.Kes disiasat dibawah Seksyen 8 (b) Akta Perikanan 1985 iaitu melanggar syarat sah lesen seperti yang ditetapkan di dalam buku lesen dan Akta Bekalan 1961 iaitu memilik barang-barang kawalan dengan melakukan kesalahan.Bagi kesalahan di bawah Seksyen 8 (b) Akta Perikanan 1985 mereka boleh didakwa di mahkamah atas kesalahan melanggar syarat lesen, jika disabitkan kesalahan boleh didenda tidak melebihi RM20,000 atau penjara tidak lebih 2 tahun atau kedua-duanya sekali.


KUALA LUMPUR, 13 November- Jawatan Ketua Wanita UMNO Bahagian Arau, Datuk Seri Shamsiah Yasin dan Maran, Datin Seri Fatimah Kassim di peringkat Cawangan dan Bahagian digantung sementara, kata Setiausaha Agung UMNO Datuk Seri Ahmad Maslan.Beliau menerusi satu kenyataan memaklumkan, penggantungan itu adalah selaras dengan fasal 10.15 Perlembagaan UMNO."Ada aduan sahih berkenaan tingkah laku, sikap dan kecenderungan kedua-dua wanita UMNO Bahagian terbabit secara langsung atau tidak langsung menyokong calon parti lawan dalam Pilihan Raya Umum ke-15."Butiran lanjut dan pertuduhan akan dibuat dalam masa terdekat apabila aduan terhadap kedua-dua Ketua Wanita berkenaan diserahkan kepada Lembaga Disiplin."UMNO ingin menegaskan pemantauan berterusan akan dilakukan terhadap ahli-ahli parti sepanjang tempoh kempen PRU15 bagi memastikan tiada unsur sabotaj dilakukan terhadap calon dan parti," kata kenyataan itu.

(Datuk Seri Ahmad berkata Jawatan Ketua Wanita UMNO Arau, Maran digantung sementara/BERNAMA)


PerantiSiswa: Kemuka rayuan bertulis beserta sokongan pemimpin tempatan

KOTA BHARU, 13 November- Permohonan pelajar yang ditolak untuk mendapatkan peranti siswa kerana tidak memenuhi syarat boleh mengemukakan rayuan secara bertulis dengan mendapatkan surat sokongan pemimpin tempatan. Menteri Komunikasi dan Multimedia, Tan Sri Annuar Musa berkata setakat ini terdapat 40,000 permohonan yang ditolak daripada jumlah keseluruhan 470,000 pemohon."Mereka boleh dapatkan sokongan pemimpin tempatan yang boleh memberikan sokongan."Bagi yang tidak berjaya jangan terlalu berduka cita, kita belum secara muktamad menolak mereka."Asalkan tidak terlalu jauh daripada garis-garis syarat yang telah dikemukakan," katanya.

Beliau berkata demikian selepas Sesi Pengagihan PerantiSiswa Keluarga Malaysia Kepada 902 pelajar tingkatan enam Peringkat PPD Kota Bharu di Sekolah Menengah Kebangsaan Kota, Wakaf Che Yeh, Kelantan.  Mengulas lanjut, Annuar berkata pihak sekolah juga boleh mengemukakan rayuan secara bertulis dengan memberikan sokongan berkaitan prestasi pelajar.


146,737 anggota ATM undi awal

(Sebanyak 153 pusat mengundi awal ATM telah diwartakan oleh Suruhanjaya Pilihan Raya Malaysia sebagai pusat pengundian awal bagi anggota dan pasangan ATM di seluruh negara)

KUALA LUMPUR, 13 November- Seramai 146,737 anggota Angkatan Tentera Malaysia (ATM) dan pasangan akan mengundi awal pada Selasa ini.

Sebanyak 153 pusat mengundi awal ATM telah diwartakan oleh Suruhanjaya Pilihan Raya (SPR) sebagai pusat pengundian awal bagi anggota dan pasangan ATM di seluruh negara.

Menerusi kenyataan Panglima Angkatan Tentera, Jeneral Tan Sri Affendi Buang, proses mengundi bagi anggota yang didaftarkan sebagai pengundi pos telah bermula 7 November lalu hingga 19 November sebelum pukul 5.00 petang.

Menjadi harapan ATM agar proses pengundian berjalan lancar bagi membolehkan setiap anggota menjalankan tanggungjawab sebagai pengundi sah seperti rakyat Malaysia yang lain.

Dalam pelaksanaan PRU ke-15, terutama pada tarikh 19 November, ATM juga bersedia menghulurkan bantuan kepada SPR, pihak berkuasa tempatan dan awam dalam memastikan proses pengundian di seluruh negara berjalan dengan lancar.

(Jeneral Tan Sri Affendi memaklumkan seramai 146,737 anggota ATM akan melaksanakan pengundian awal pada 15 November ini)

"Ia bagi memastikan keselamatan dan kesejahteraan rakyat sentiasa terpelihara daripada sebarang kemungkinan yang tidak diingini sepanjang proses pengundian serta apabila keputusan pilihan raya diumumkan kelak," katanya.

Menurutnya, ATM juga akan terus fokus kepada keutamaan dalam memperkasakan kesiapsiagaan angkatan demi melindungi kepentingan dan kedaulatan negara.

Apatah lagi, ketika negara mula memasuki Monsun Timur Laut atau musim tengkujuh yang bermula 7 November dan akan berlarutan hingga Mac 2023.

Pasukan ATM juga telah bersiap siaga dan bersedia untuk mengatur gerak aset sekiranya berlaku banjir terutama di negeri-negeri yang berisiko.


Penduduk kawasan perumahan, pangsapuri digalak ceburi sektor koperasi

KUALA LUMPUR, 13 November- Penduduk di kawasan perumahan dan pangsapuri terutama golongan B40 digalak menceburi sektor koperasi bagi meningkatkan taraf hidup mereka.

Presiden ANGKASA, Datuk Abdul Fattah Abdullah berkata gerakan koperasi berperanan sebagai benteng membantu masyarakat dan menyumbang kepada pertumbuhan ekonomi negara."Ini merupakan platform untuk memudahkan rancangan membangunkan ekonomi dan salurkan program dan aktiviti yang boleh direbut komuniti setempat melalui koperasi," kata Abdul Fattah kepada media di sini.Beliau ditemui pemberita ketika menghadiri Mesyuarat Agung Permulaaan Koperasi Komuniti Gemilang di ibu negara. Sehingga kini, ANGKASA merekodkan hampir 200 koperasi komuniti dengan lebih 60,00 anggota seluruh Malaysia.

(Datuk Abdul Fattah berkata penduduk di kawasan perumahan dan pangsapuri digalakkan menceburi bidang koperasi)


Batik menggunakan teknik cetakan eko dan ikat celup dihasilkan

BERA, 13 November - Sekumpulan pelatih usahawan, Bera Vision Valley mempelopori bidang baharu dengan menghasilkan batik alternatif yang dihasilkan daripada teknik cetakan eko dan ikat celup.Pereka Batik Altenatif, Siti Zaharah Mutaat berkata idea itu tercetus sejak tahun 2018 kerana melihat rekaan itu sebagai sesuatu yang unik dan perlu diperluaskan dalam kalangan masyarakat di sini. Katanya, motif cetakan eko adalah satu bentuk seni sangat istimewa memandangkan ia mengandungi etika alam yang sangat menarik untuk dihayati, seperti menggunakan daun inai, daun, daun ketapang dan kayu sepang kerana memberi lakaran yang unik pada fabrik.  Batik alternatif juga menggunakan alam sekeliling seperti bunga telang dan kunyit segar ekoran ia berpotensi sebagai sumber pewarna semula jadi.

(Siti Zaharah ketika ditemui pemberita RTM)

"Teknik yang kita gunakan pelbagai, kalau kita tengok seperti teknik ikat celup, ikat cetakan eko..menampakkan daun-daun ini kita panggil cetakan eko. Ia menggunakan daun sebenar yang kita kukus beberapa jam yang warna dari daun itu akan tercetak di kain, jadi ini adalah satu industri yang pada saya ada masa depan yang besar..cerah ada masa depan di Malaysia," kata Siti Zaharah bercakap kepada media ketika Karnival Usahawan Desa @Bera , di sini.

Katanya, teknik ikat celup pula dapat menghasilkan pelbagai corak hanya dengan teknik mengikat kain dan kumpulannya kini sedang mengkaji warna yang lebih terang dengan menggunakan alam semula jadi.


Pusat hiburan melebihi had masa, 63 individu ditahan

(Sebuah premis hiburan diserbu Polis Johor/FB Polis Johor)

JOHOR BAHRU, 13 November- Polis Johor menyerbu sebuah premis hiburan beroperasi melebihi had masa ditetapkan menerusi operasi khas pukul 2.00 pagi semalam. Hasil pemeriksaan ke atas 567 individu, 43 individu lelaki dan 19 wanita termasuk empat warga asing berumur 16 hingga 58 tahun ditahan atas kesalahan dadah. Turut ditahan, penjaga premis, seorang wanita 32 tahun yang menjalankan perniagaan melebihi had masa ditetapkan. Ketua Polis Johor, Datuk Kamarul Zaman Mamat menerusi kenyataannya berkata siasatan mendapati pemilik premis menawarkan cabutan tiket bertuah dengan hadiah lumayan menerusi laman sosial bagi tujuan menarik pengunjung. Kes disiasat mengikut Seskyen 15(1)(a) Akta Dadah Berbahaya 1952 dan Seksyen 11(2) Enakmen Hiburan dan tempat-tempat Hiburan Negeri Johor.Kesemua yang ditangkap akan direman untuk membantu siasatan.

(567 individu diperiksa dalam operasi khas/FB Polis Johor)


PASIR MAS, 13 November- Jumlah penduduk terjejas banjir di Kelantan bertambah. Setakat jam tengah hari, 1,520 penduduk telah dipindahkan ke tujuh pusat pemindahan sementara (PPS) di negeri itu. Menurut portal infobencana JKM, PPS SK Tok Deh menyaksikan jumlah paling ramai dipindahkan iaitu 668 orang diikuti SK Gual Periok (359), SK Sri Kiambang (169), SK Kubang Kual (164), Putat Tujoh (95), Masjid Mukim Padang Licin (57) dan SK Gual Sitok(8).  Laman Web Rasmi public infobanjir Jabatan Pengairan dan Saliran (JPS) pula melaporkan, beberapa sungai utama di negeri itu menunjukkan trend menurun.  "Namun Sungai Golok di Rantau Panjang masih merekodkan peningkatan iaitu 9.85 meter melebihi paras bahaya," menurut itu portal.

(Jumlah penduduk terjejas banjir di Kelantan bertambah/APM)


Ismail Sabri sertai Sukaneka Keluarga Malaysia

(Ismail Sabri menyertai pertandingan kukur kelapa)

BERA, 13 November- Perdana Menteri Datuk Seri Ismail Sabri Yaakob menyertai acara Sukaneka Keluarga Malaysia di Perkarangan Bilik Gerakan Kampung Bukit Serdang, Bera.  Dalam acara itu Datuk Seri Ismail Sabri turut menyertai acara sepak bola, kukur kelapa dan baling damak bersama kira-kira 300 orang penduduk setempat.  Rata-rata penduduk yang hadir menyambut meriah kehadiran Perdana Menteri dan tidak melepaskan peluang bergambar bersama beliau.  Penduduk Bera, Jefri Din berkata, "komitmen yang baik daripada Perdana Menteri. Seorang yang prihatin walaupun bukan dalam pilihan raya pun beliau selalu datang melawat ke kampung dan ke kawasan ini." Bagi Azian A Rani, "penduduk di sini memang sinonim dengan Perdana Menteri sebab kawasan ini sering dilawat oleh beliau." Badrol Usof turut menambah, "walaupun jadual beliau padat, tapi kebajikan kami di sini tidak diabaikan. Beliau sentiasa ada masa untuk melawat kami." Antara acara menarik yang diadakan ialah pertandingan gubahan sirih junjung, bunga plastik,lipatan sejadah dan juga memasak masakan tradisional seperti pulut dan wajik.

(Ismail Sabri di Perkarangan Bilik Gerakan Kampung Bukit Serdang)


Pembangunan infrastruktur kawasan luar bandar dicapai

BERA, 13 November- Kerajaan mempunyai matlamat untuk memastikan semua kawasan luar bandar mencapai aspirasi seperti dirumuskan dalam Dasar Pembangunan Luar Bandar iaitu wawasan 'Luar Bandar Yang Sejahtera, Inklusif, Mampan dan Holistik' menjelang tahun 2030.  Menurut Perdana Menteri Datuk Seri Ismail Sabri Yaakob, selain pembangunan infrastruktur dan pendidikan, kerajaan juga memberikan tumpuan kepada satu lagi elemen penting iaitu keusahawanan sebagai pemacu pembangunan ekonomi termasuk dalam kalangan penduduk luar bandar. "Tidak dapat dinafikan kita telah mencapai kejayaan dalam konteks pembangunan infrastruktur di luar bandar yang mempunyai bekalan elektrik dan air serta mempunyai rangkaian jalan raya yang sempurna. "Kita juga telah melahirkan anak-anak luar bandar yang berjaya dalam pelbagai bidang dengan membelanjakan berbilion ringgit saban tahun bagi membangunkan kawasan dan masyarakat luar bandar di seluruh negara."Ismail Sabri berkata demikian ketika berucap pada Majlis Perasmian Mini KUD @Bera. Mini KUD Bera menyasarkan 10,000 pengunjung sepanjang dua hari program itu berlangsung, dengan nilai jualan RM100,000.

(Ismail Sabri pada Majlis Perasmian Mini KUD @Bera)


Kampung Iboi terima sumbangan bot bagi kegunaan kecemasan

(CDERT-C Al Najah sumbang sebuah bot kepada komuniti Kampung Iboi)

BALING, 13 November- Pasukan Tindakan Awal Kecemasan Komuniti (CDERT-C) Al Najah menyumbangkan sebuah bot kepada komuniti Kampung Iboi Kupang Baling bagi kegunaan hadapi banjir berulang.  Komanden CDERT Al Najah Yang Setia PPj Bersekutu (Pertahanan Awam) Professor Datuk Seri Ahamad Musa So berkata inisiatif itu bagi membantu penduduk setempat ketika ketika kecemasan sebelum bantuan daripada pihak berkuasa tiba. Menerusi satu kenyataan, bot tersebut diserahkan kepada Pegawai APM Daerah Baling Kapten Bersekutu (PA) Cik Nafishah Md Sharif, disaksikan oleh Timbalan Pengarah APM Kedah Mejar (PA) Mohd Muaz Mohd Yusoff. Berikutan serahan itu Kampung Iboi dijadikan kampung angkat CDERT Al Najah.  Seramai 50 penduduk kampung itu turut diberi pendedahan tatacara pengendalian bot dan cara menyelamat mangsa melalui Latihan Pengendalian Bot dan Menyelamat Di Air yang diadakan di Empangan Tasik Beris, Sik pada 30 Oktober lalu.  Kampung Iboi telah mengalami hampir 10 siri banjir kilat selepas banjir puing pada 4 Julai yang lalu.

(Penduduk kampung Iboi diberi penerangan tatacara pengendalian bot)


Bajet 2023 bukti kebajikan Keluarga Malaysia dijaga

BERA, 13 November- Perdana Menteri, Datuk Seri Ismail Sabri Yaakob berkata kerajaan pimpinannya sentiasa menjaga kebajikan, kepentingan dan keperluan semua ahli Keluarga Malaysia, termasuk kaum India.Ini dapat dilihat menerusi Bajet 2023 yang memuatkan pelbagai inisiatif, khusus untuk masyarakat India. Antaranya peruntukan RM100 juta bagi pembangunan usahawan kaum India bawah Unit Transformasi Masyarakat India (MITRA) yang kini diletak bawah Jabatan Perdana Menteri.  "Kerajaan bawah kepimpinan saya menjaga kepentingan masyarakat India di negara ini, Kabinet juga telah meluluskan penubuhan jawatankuasa khas untuk membangunkan ekonomi kaum India," katanya.

Beliau berkata demikian dalam program Sembang Santai bersama masyarakat India di Triang, di sini malam tadi.

Selain itu, RM25 juta diperuntukkan bagi program Skim Pembangunan Usahawan Masyarakat India (SPUMI) bawah Kementerian Pembangunan Usahawan dan Koperasi.


Banjir Johor: Enam PPS dibuka, 276 penduduk dipindahkan

JOHOR BAHRU, 13 November- Enam pusat pemindahan sementara (PPS) dibuka di tiga daerah di Johor yang terjejas banjir, lewat petang semalam.  Sehingga kini, 276 penduduk daripada 63 keluarga terjejas dipindahkan.  Menerusi kenyataan Jawatankuasa Pengurusan Bencana negeri, di Segamat, tiga PPS beroperasi iaitu Balai raya Kampung Batu Badak, Balai raya Kampung Kuala Paya dan Dewan Komuniti Tasek.Tiga PPS berkenaan menempatkan penduduk Kampung Seberang Batu Badak, Kampung Batu Lima, Kampung Kuala Paya dan Kampung Seberang Batu Badak.

(Anggota APM sedang memasang khemah untuk menempatkan penduduk terjejas banjir/Foto APM Johor)

Manakala di Kulai, PPS dibuka di Dewan Serbaguna Kampung Baru Sengkang dan Dewan Raya Kampung Murni Jaya yang menempatkan penduduk Kampung Baru Sengkang serta Kampung Murni Jaya.  PPS yang dibuka di Kluang ialah Dewan Utama Kampung Ithnin Maarof, menempatkan penduduk Kampung Ithnin Maarof.


Empat PATI ditahan di Bukit Kayu Hitam

(Empat PATI ditahan di sempadan Malaysia-Thailand/Markas 2 Divisyen)

KEDAH, 13 November- Empat lelaki pendatang asing tanpa izin (PATI) ditahan ketika cuba ke Malaysia menggunakan laluan yang tidak sah di sempadan Malaysia-Thailand berdekatan Bukit Kayu Hitam, Kedah. Markas Divisyen Kedua Infantri Malaysia (2 Divisyen) dalam kenyataannya berkata tangkapan dilakukan semalam di sektor OP BENTENG Kawasan Tanggungjawab Briged Keenam Infantri Malaysia melibatkan kesemua PATI warga Myanmar berusia 25 hingga 30 tahun. Pasukan operasi yang melaksanakan rondaan telah mengesan satu kumpulan yang mencurigakan dari arah Thailand ke Malaysia dan seterusnya bertindak menahan kesemua PATI tersebut yang bersembunyi di kawasan belukar di kebun getah. Hasil pemeriksaan mendapati, kesemua mereka tidak memiliki dokumen perjalanan yang sah dan memasuki negara melalui laluan haram. Turut dirampas tiga kad pengenalan diri warganegara Myanmar, dua beg pakaian, empat unit telefon bimbit, mata wang Malaysia, Thailand dan Myanmar dengan anggaran keseluruhan rampasan bernilai RM2,638.17. Kesemua PATI diserahkan kepada Balai Polis Bukit Kayu Hitam. Pasukan operasi akan terus mempertingkatkan kawalan di sempadan negara bagi mengekang aktiviti jenayah rentas sempadan khususnya kemasukan PATI.

(Empat PATI warganegara Myanmar berumur 25 hingga 30 tahun ditahan/Markas 2 Divisyen)


(Kes akan disiasat bawah Seksyen 41(1) Akta Pengangkutan Jalan 1987)

GEORGE TOWN, 13 November- Seorang kanak-kanak dan seorang wanita maut dalam satu kemalangan di Lebuh Raya Dr Lim Chong Eu, Pulau Pinang kira-kira 3.20 pagi tadi.  Kemeriahan untuk menyambut hari jadi seorang kanak-kanak berakhir dengan tragedi apabila kanak-kanak itu terpelanting keluar dari kereta yang menghala ke George Town.  Kereta itu dipercayai terlanggar penghadang jalan dan hilang kawalan.  Turut maut ialah seorang wanita yang turut berada dalam kereta tersebut.  Dipercayai enam orang berada dalam kereta manakala pemandu dan dua orang lagi cedera.Insiden itu disahkan oleh Ketua Polis Daerah Timur Laut, ACP Soffian Santong.  "Kes akan disiasat bawah Seksyen 41(1) Akta Pengangkutan Jalan 1987," katanya.

(Kanak-kanak, seorang wanita maut kereta langgar penghadang jalan)


PR1MA Bandar Ekar dijangka siap suku pertama tahun depan

(Status projek PR1MA Bandar Ekar siap 88%)

RANTAU, 13 November- Projek kediaman Perbadanan PR1MA Malaysia (PR1MA) Bandar Ekar, Negeri Sembilan yang tergendala hampir lima tahun dijangka siap suku pertama tahun depan.  Calon Barisan Nasional Parlimen Rembau, Datuk Seri Mohamad Hasan berkata status pembinaan perumahan kini berada pada 88%.  Beliau berkata projek yang terhenti apabila berlaku penukaran kerajaan pada 2018 punca kelewatan menyiapkan rumah dan serahan kunci kepada pembeli PR1MA, Bandar Ekar.  "Amat bebankan pembeli-pembeli yang kebanyakannya penjawat awam jadi itu sebabnya katakan adalah lebih baik saya panggil tiga pihak antara pembeli, PR1MA dan saya sendiri tengok apa status pembinaan rumah prima rantau ini."  Mohamad Hasan berkata demikian selepas perjumpaan dengan pembeli PR1MA di Bandar Ekar, Negeri Sembilan.  Projek PR1MA Bandar Ekar membabitkan pembinaan 766 unit rumah satu tingkat dan dua tingkat.

(Mohamad Hasan ditemui pemberita di Bandar Ekar, Negeri Sembilan)


LRT Laluan Kelana Jaya selamat dan stabil, ujian lanjutan masih dijalankan

KUALA LUMPUR, 13 November- Rapid Rail Sdn Bhd (Rapid Rail) memaklumkan pemerhatian ke atas sistem kritikal perkhidmatan transit aliran ringan (LRT) Laluan Kelana Jaya adalah selamat dan stabil.Dalam kenyataan, Rapid Rail giat menjalankan ujian ke atas 38 tren dan ia penting dalam menentukan kestabilan serta keboleharapan, sebelum sebarang keputusan untuk membuka sepenuhnya laluan tersebut.Perkhidmatan LRT Laluan Kelana Jaya hanya akan dibuka kepada orang ramai setelah ujian-ujian yang dijalankan tidak menunjukkan sebarang gangguan kepada sistem kritikal keselamatan, dan lulus penilaian oleh Agensi Pengangkutan Awam Darat.Sebelum ini, Prasarana Malaysia Berhad (Prasarana) mengumumkan perkhidmatan LRT antara stesen Kelana Jaya dan Ampang Park digantung tujuh hari bermula 9 hingga 15 Nov susulan perkhidmatan yang didapati tidak stabil.Penggantungan sementara itu selepas mengambil kira faktor keselamatan penumpang serta masa yang diambil untuk mengenal pasti punca gangguan perkhidmatan.Perkhidmatan LRT Laluan Kelana Jaya kini hanya beroperasi dari stesen Gombak ke stesen Damai serta dari stesen Lembah Subang ke stesen Putra Heights.


Terengganu siap siaga situasi banjir ketika PRU15

HULU TERENGGANU, 13 November- Kerajaan Terengganu bersiap sedia bagi berdepan dengan banjir ketika Pilihan Raya Umum ke-15 (PRU-15).  Menteri Besarnya ,Datuk Seri Dr Ahmad Samsuri Mokhtar berkata pelbagai aset dan eleman akan digerakkan bagi membantu rakyat sekiranya berlaku banjir.  Beliau berkata penilaian awal juga telah dilakukan dikawasan kritikal bagi memastikan operasi menyelamat dapat dijalankan dengan lancar.  Jelasnya, kerajaan dan pihak berkaitan turut pasti mempunyai alternatif bagi memastikan keselamatan rakyat sentiasa terjamin.  "Semua pengendalian sudah tersedia sekiranya berlaku banjir terutama di kawasan-kawasan yang kritikal dan saya rasa itu adalah perkara yang dilihat di peringkat awal lagi oleh semua agensi dalam membuat persiapan," kata Samsuri kepada media selepas menyantuni penduduk di Kampung Buluh, Hulu Terengganu.Sementara itu, bagi menghadapi bencana banjir itu juga badan bukan kerajaan (NGO) turut bersedia membantu agensi penyelamat melakukan misi menyelamat.


Sidang Kemuncak ASEAN, Malaysia seru promosi sistem perdagangan pelbagai hala

KUALA LUMPUR, 13 November- Sidang Kemuncak ASEAN Campur Tiga Ke-25 berlangsung di Phnom Penh, Kemboja menyaksikan pertemuan pemimpin dari ASEAN antaranya China, Jepun dan Republik Korea.Kemajuan Pelan Kerjasama APT telah dinilai, selain memperingati Ulang Tahun Ke-25 APT. Delegasi Malaysia diketuai wakil khas kepada Perdana Menteri, Tan Sri Azhar Azizan Harun.Malaysia menyeru negara anggota untuk terus mempromosi sistem perdagangan pelbagai hala berasaskan peraturan dan memanfaatkan Perjanjian Perdagangan Bebas (FTA) sedia ada.Ini termasuk Perjanjian Kerjasama Ekonomi Komprehensif Serantau (R-CEP) ke arah menjamin masa depan berdaya tahan dan mengekalkan kemakmuran bersama. Malaysia juga menekankan keperluan untuk mekanisme kewangan antarabangsa yang lebih berkesan dan adil serta boleh membantu menangani realiti dan keperluan negara membangun.Mesyuarat tersebut juga membincangkan usaha meningkatkan kesedaran dan kesiapsiagaan negara ASEAN Campur Tiga dalam menghadapi cabaran yang mendatang.Antaranya, cabaran keselamatan makanan dan tenaga, pertanian mampan, perubahan iklim dan gangguan rantaian bekalan.Turut dibincangkan, isu serantau dan antarabangsa seperti situasi di situasi di Myanmar, situasi di Laut China Selatan dan konflik Rusia-Ukraine.

(Delegasi Malaysia diketuai wakil khas kepada Perdana Menteri, Tan Sri Azhar Azizan Harun)


Tiket ETS, KTM Intercity 2023 mula dijual 15 November

KUALA LUMPUR, 12 November- Jualan tiket bagi perkhidmatan tren elektrik (ETS) dan KTM Intercity bagi 2023 akan dibuka mulai 15 November ini.Keretapi Tanah Melayu Berhad (KTMB) dalam satu kenyataan memaklumkan ia melibatkan perjalanan bertarikh 1 Januari hingga 30 Jun 2023 dengan menggunakan jadual waktu sedia ada bagi kedua-dua perkhidmatan tersebut."Perkhidmatan ETS menawarkan 1.8 juta tiket bagi tempoh 1 Jan hingga 30 Jun 2023 manakala perkhidmatan KTM Intercity menawarkan 2.6 juta tiket."Perkhidmatan ETS akan beroperasi melalui 32 perkhidmatan melibatkan 10 laluan Kuala Lumpur (KL) Sentral-Butterworth, KL Sentral-Ipoh (10), KL Sentral-Padang Besar (8) dan masing-masing dua laluan bagi Gemas-Butterworth dan Gemas-Padang Besar," menurut kenyataan itu.Sementara itu, perkhidmatan KTM Intercity menawarkan 53 perkhidmatan seperti Shuttle Timuran yang melibatkan perjalanan dari Gemas-Kuala Lipis-Tumpat dan Ekspres Rakyat Timuran bagi perjalanan dari JB Sentral ke Tumpat. Tren Ekspres Selatan pula melibatkan perjalanan dari Gemas ke JB Sentral manakala Shuttle Tebrau dari JB Sentral ke Woodlands, Singapura.Perkhidmatan KTM Intercity melibatkan 14 laluan bagi Shuttle Timuran, dua perkhidmatan bagi Ekspres Rakyat Timuran, Ekspres Selatan (enam perkhidmatan) dan Shuttle Tebrau (31 perkhidmatan). “Jualan tiket ini dibuka untuk tempoh enam bulan yang akan datang bagi membolehkan orang ramai membuat perancangan awal terutama bagi mereka yang akan menyambut Tahun Baharu Cina, Aidilfitri atau yang merancang pulang ke kampung semasa musim cuti sekolah serta bercuti dalam negara,” menurut KTMB.KTMB menasihatkan orang ramai supaya mendapatkan tiket lebih awal bagi menikmati kadar tambang lebih rendah dan jimat.Para pengguna juga disaran membeli tiket melalui aplikasi KTMB Mobile (KITS) sedia ada atau laman sesawang KTMB.Untuk maklumat lanjut, boleh layari laman sesawang www.ktmb.com.my atau hubungi Pusat Panggilan KTMB di talian 03-2267 1200.


Agong dan Permaisuri zahir tahniah atas kejayaan Kok Leong dinobat juara dunia

KUALA LUMPUR, 12 November- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan tahniah kepada pemain snuker negara, Lim Kok Leong, atas kejayaan melakar sejarah menjadi pemain snuker Malaysia pertama dinobatkan juara dunia di Kejohanan Snuker Amatur Dunia yang berlangsung di Antalya, Turkiye, semalam.Menerusi satu hantaran di laman Facebook Istana Negara, baginda berdua menzahirkan rasa sukacita dan bangga atas kejayaan cemerlang tersebut yang sekali gus mengharumkan nama Malaysia di persada dunia."Pencapaian Lim Kok Leong telah sekali lagi membuktikan bahawa Malaysia mampu melahirkan atlet yang berkualiti dan bertaraf antarabangsa. Ianya juga membuktikan bahawa dengan iltizam, semangat perjuangan yang tinggi dan usaha yang bersungguh-sungguh, rakyat Malaysia mampu bersaing dan berjaya di peringkat dunia."Seri Paduka Baginda berdua turut menzahirkan harapan semoga pencapaian ini akan membakar semangat Lim Kok Leong untuk terus berlatih dan bekerja keras untuk kejohanan-kejohanan mendatang serta menjadi sumber inspirasi kepada seluruh rakyat Malaysia,"menurut hantara itu.Seri Paduka Baginda berdua menzahirkan ucapan selamat maju jaya kepada Lim Kok Leong dan semoga beliau dilimpahi kejayaan cemerlang berterusan.Lim Kok Leong menewaskan pemain Iran, Amir Sarkhosh pada perlawanan akhir dengan kemenangan 5-0 (68-63, 67-42, 78-0, 80-7, 73-54).Pada bulan Oktober lalu, Lim Kok Leong turut dinobatkan juara dunia berpasukan amatur bersama pasangan Moh Keen Ho.


PRU15: Dua lelaki ditahan ugut wartawan buat liputan

SEREMBAN, 12 November- Dua lelaki ditahan selepas disyaki mengugut sekumpulan wartawan yang membuat liputan kempen seorang calon sebuah parti yang bertanding pada Pilihan Raya Umum ke-15 (PRU15) di sebuah restoran, semalam.Ketua Polis Negeri Sembilan DCP Ahmad Dzaffir Mohd Yussof berkata kedua-dua suspek berusia lingkungan 30 hingga 40 tahun itu ditahan di Taman Seremban Selatan selepas polis menerima laporan kira-kira pukul 11:50 malam.“Kedua-dua mereka dipercayai berada dalam keadaan mabuk dan mengugut wartawan untuk tidak membuat liputan media di situ. Seorang wartawan ditolak, dibaling dengan gelas, botol arak dan kasut.“Kes disiasat di bawah Seksyen 506 Kanun Keseksaan iaitu membuat ugutan jenayah,” katanya dalam kenyataan hari ini.Beliau menasihatkan masyarakat supaya memberi kerjasama kepada wakil parti yang berkempen dan media membuat liputan dalam memastikan suasana pilihan raya berjalan lancar dan harmoni.Jelasnya, tindakan tegas tanpa kompromi akan diambil ke atas mana-mana individu yang sengaja mengugat ketenteraman dan keselamatan awam.Terdahulu, calon parti berkenaan meluahkan rasa kesal dengan perbuatan individu terbabit yang cuba menimbulkan kekacauan sehingga mencemarkan suasana kempen yang sepatutnya diadakan dalam keadaan aman.Beliau berkata penyokong mana-mana parti politik perlu berfikiran terbuka dan matang sepanjang tempoh berkempen dan tidak melakukan perkara di luar batasan. - BERNAMA

(Ketua Polis Negeri Sembilan DCP Ahmad Dzaffir Mohd Yussof )


Muzakarah 113 cendekiawan wadah kedaulatan agama, bangsa dan negara

KUALA LUMPUR, 12 November - Gerakan Pembela Ummah (Ummah) tampil menganjurkan Muzakarah 113 Cendekiawan demi menjunjung kedaulatan agama, bangsa dan negara.Antara objektif Muzakarah itu adalah untuk mengangkat gagasan dan wawasan negara serta menyelaras resolusi tuntutan Badan Bukan Kerajaan (NGO) bagi memperkukuhkan kedaulatan dan agenda pembangunan negara.Pengerusi Ummah, Mohd Zai Mustafa berkata permuafakatan dan penyatuan ummah merupakan kunci paling penting dalam mewujudkan keharmonian dalam kalangan masyarakat.

"Kita kena pertahankan juga masyarakat majmuk dalam negara kita kerana masyarakat majmuk ini kita tidak boleh tolak kerana sudah terbina dalam negara kita. Paling penting sekali adalah soal perpaduan kaum dan juga perpaduan nasional dalam negara kita,"katanya ketika ditemui pemberita di ibu negara.

Program disertai lebih sembilan buah NGO Islam termasuk Majlis Perundingan Pertubuhan Islam Malaysia (MAPIM), Majlis Tindakan Ekonomi Malaysia (MTEM) dan Pertubuhan Kebajikan Islam Malaysia (PERKIM).15 perkara dibincangkan antaranya pemerkasaan ekonomi rakyat dan negara, membentuk gelombang dakwah dan kedaulatan Negara.


PRU 15 : Polis kesan 432 ceramah tanpa permit semalam, dua individu ditahan

KUALA LUMPUR, 12 November- Polis Diraja Malaysia (PDRM) mengesan penganjuran 432 ceramah politik tanpa permit sempena Pilihan Raya Umum ke-15 (PRU15) semalam berbanding 46 ceramah pada Khamis. Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman Datuk Seri Hazani Ghazali berkata Sabah menjadi negeri tertinggi merekodkan jumlah ceramah tanpa permit sebanyak 425, diikuti Selangor (tiga), Kelantan (dua) serta masing-masing satu di Perlis dan Pahang.Beliau berkata polis mengeluarkan 1,037 permit mengadakan ceramah sepanjang kempen PRU15 semalam iaitu sebanyak 137 di Kedah, Negeri Sembilan (172), Perak (155), Selangor (147), Pahang (131), Kelantan (98), Melaka (54), Sarawak (44), Pulau Pinang (22), Perlis (21) dan Kuala Lumpur (20).“Kita turut membuka 14 kertas siasatan melibatkan pelbagai kesalahan antaranya menghasut, ugutan jenayah, merosakkan bendera dan papan tanda milik parti politik serta calon semalam,” katanya dalam kenyataan hari ini.Hazani yang juga Pengarah Operasi PRU15 PDRM berkata ia membabitkan siasatan tiga kes di Melaka, Kedah (dua), Negeri Sembilan (dua), Johor (dua) serta masing-masing satu kes di Perak, Selangor, Kuala Lumpur, Pahang dan Sarawak.Beliau berkata dua individu turut ditahan di Perak dan Terengganu bagi membantu siasatan mengikut Seksyen 427 dan 435 Kanun Keseksaan kerana perbuatan khianat.-BERNAMA

(Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman Datuk Seri Hazani Ghazali)


Banjir kilat landa Kluang

(Foto Angkatan Pertahanan Awam Malaysia Negeri Johor)

KLUANG, 12 November- Cuaca hujan lebat melebihi dua jam di Kluang petang tadi, mengakibatkan banjir kilat berlaku di Perumahan SPKR Yap Tau Sah, pukul 4:15 minit petang tadi.  Menerusi kenyataan Angkatan Pertahanan Awam (APM), paras air menyebabkan dua buah rumah di kawasan tersebut ditenggelami air.  Laporan Pasukan Pusat Kawalan Operasi Daerah (PKOD) mendapati keadaan paras air di kawasan tersebut terkawal dan pemantauan akan dijalankan dari semasa ke semasa.  Selain itu, keadaan hujan dikawasan tersebut kini dilaporkan berkurangan, ke tahap sederhana lebat.  Sementara itu di Plentong, Johor Bahru, keadaan banjir kilat mulai surut, sekitar pukul 4:30 minit petang, selepas hujan berkurangan dan renyai.  Daerah terjejas kekal di Segamat, dengan 57 penduduk terjejas daripada 18 keluarga, ditempatkan di tiga Pusat Pemindahan Sementara (PPS).


'Sejak lahir saya tak pernah tengok ayah' - Ibu tunggal rayu bantu kesan ayah kandung

(Wan Adina dan ibu kandungnya Fauziah Zahid menunjukkan dokumen pencarian ayahnya)

KEMAMAN, 12 November - Seorang ibu tunggal dari Kampung Gong Pauh di sini memohon bantuan orang ramai untuk menjejaki bapa kandungnya yang terpisah sejak lahir. Wan Adina Hanim Wan Mohamed, 39, yang tinggal di Taman Sri Nilam mencari bapa kandungnya, Wan Mohamed Wan Abu Bakar, berusia kira-kira 60 tahun yang menghilangkan diri sejak Mac 1984 setelah bercerai dengan ibunya. Menurut Wan Adina, sejak itu beliau tidak dapat mengesan dan mendengar berita mengenai bapanya itu yang sekian lama hilang tetapi belum ditemui sehingga kini. "Selama saya hidup saya tak pernah tengok wajah ayah, sekarang saya dah berusia 39 tahun, saya tertanya-tanya di manakah keberadaan ayah, adakah ayah saya masih hidup dan saya tidak tahu apa yang berlaku kepada dia. "Saya dan ibu telah berusaha mencari di merata tempat dan melalui kawan-kawan ayah termasuk Jabatan Pendaftaran Negara (JPN) namun ayah masih gagal dikesan," luahnya kepada RTM.

(Fauziah Zahid Safian, 60, menunjukkan surat permohonan untuk menyemak status kematian suaminya)

Menurut ibunya Fauziah Zahid Safian, 60, pekerjaan terakhir suaminya ialah sebagai penyelia di salah sebuah syarikat kejuruteraan Toyo Engineering ditapak pembinaan kilang Perwaja Steel Sdn Bhd pada tahun 1984.Kemudian suaminya pulang ke Johor selepas bercerai tetapi tiada siapa yang tahu lokasinya.  Fauziah Zahid berkata, suaminya merupakan sepupu kepada bekas Ahli Parlimen Benut, Mohamed Tawfik Tun Dr Ismail yang juga merupakan calon bebas Parlimen Bagan Datuk, Perak yang bertanding pada Pilihan Raya Umum ke-15 (PRU15) kali ini. Katanya, orang ramai yang mempunyai maklumat atau sesiapa mengenali tentang bapanya boleh menghubungi mereka dengan kadar segera menerusi nombor telefon 013-9237318.


Banjir Kelantan : Jumlah penduduk terjejas meningkat

(Satu lagi PPS dibuka di Pasir Mas)

PASIR MAS, 12 November- Jumlah penduduk terjejas banjir di Kelantan meningkat apabila seramai 604 orang daripada 182 keluarga dipindahkan ke tiga Pusat Pemindahan Sementara (PPS) membabitkan dua daerah di negeri ini iaitu Pasir Mas dan Tanah Merah. Menurut Portal InfoBencanaBanjir JKM, setakat pukul 4.30 petang tadi, jumlah penduduk terjejas banjir di PPS SK Tok Deh meningkat kepada 559 penduduk terjejas banjir daripada 169 keluarga. Sementara itu, satu lagi PPS yang baru di buka di Pasir Mas melibatkan PPS Sek. Keb. Kubang Kual menempatkan 29 penduduk terjejas banjir daripada lapan keluarga. Di Tanah Merah pula kekal satu PPS dibuka membabitkan PPS Balai Raya Padang Kijang menempatkan 16 penduduk terjejas banjir daripada lima keluarga. Berdasarkan Laman Web Rasmi public info banjir Jabatan Pengairan dan Saliran (JPS) pula, setakat pukul 4.30 Petang, Sungai Golok di Rantau Panjang, Pasir Mas merekodkan aras air melebihi tahap bahaya iaitu 9.93 meter. Dalam pada itu, dua laluan di Rantau Panjang, Pasir Mas ditutup kepada semua jenis kenderaan melibatkan Jalan Pengkalan Rakit-Batu Karang dan Jalan Masjid Padang Licin. Manakala, dua lagi laluan di daerah itu ditutup kepada kenderaan ringan iaitu Jalan Tok Deh-Gual Periok dan Jalan SK Gual Tok Deh.

(Setakat pukul 4.30 Petang, Sungai Golok di Rantau Panjang, Pasir Mas merekodkan aras air melebihi tahap bahaya iaitu 9.93 meter)


152 penduduk terjejas banjir di Pulau Pinang

JURU, 12 November-  Seramai 152 penduduk daripada 43 keluarga terjejas banjir di Pulau Pinang.

Menurut portal InfoBencanaJKM, setakat pukul 4.43 petang tadi, hanya tiga Pusat Pemindahan Sementara (PPS) dibuka.Ketiga-tiga PPS berkenaan dibuka di daerah Seberang Perai Tengah.

Ini melibatkan PPS Sekolah Jenis Kebangsaan Cina True Light, Pusat Pemindahan Desa Puri dan Sekolah Kebangsaan Lahar Yooi.

Kesemua penduduk terjejas banjir dipindahkan selepas hujan lebat beberapa jam sejak petang semalam.


Program Usaawan Jaya Asnaf MAIWP Labuan meriah

(Sekitar kemeriahan Program usahawan Jaya Asnaf)

LABUAN, 12 November- Majlis Agama Islam (MAIWP) Labuan julung kali mengadakan Program usahawan Jaya Asnaf melibatkan lebih 100 penerima Skim Bantuan Perniagaan MAIWP. Dalam program itu, MAIWP turut menyampaikan simbolik penyerahan bantuan perniagaan kepada 11 orang penerina melibatkan peruntukkan sebanyak RM61,500.Bantuan disampaikan oleh Timbalan Pengurus (Pengurusan) MAIWP Labuan, Mohamad Ruzaimi Ibrahim.  Program bertujuan membantu asnaf mencari jalan untuk mempertingkatkan lagi janaan ekonomi sedia ada dan membuka ruang kepada asnaf yang lain untuk berkecimpung dalam bidang perniagaan.  Pada masa sama, MAIWP turut mengadakan temuduga terbuka Usahawan Jaya Asnaf, bagi pencarian pengusaha Rumah Cendawan, Usahawan Perniagaan dan Pengusaha Tanaman Hidroponik.  Sementara itu, QSR Sdn Bhd turut menyumbangkan makanan berpek bernilai RM5,750 untuk diagihkan kepada asnaf yang hadir.  Selain itu, syarikat Asian Supply Base juga menyumbangkan barangan keperluan dapur untuk asnaf bernilai RM7,000.  Turut menjayakan program itu iaitu pameran produk usahawan dan jabatan kerajaan serta agensi yang terlibat.


Operasi LRT laluan Kelana Jaya dijangka kembali pulih tidak lama lagi

KUALA LUMPUR, 12 November - Sistem isyarat dan komunikasi Laluan Transit Aliran Ringan (LRT) Kelana Jaya kini berada dalam keadaan baik dan dijangka dapat beroperasi semula dalam tempoh terdekat.Menteri Pengangkutan, Datuk Seri Dr Wee Ka Siong berkata pengujian sistem kawalan kereta api automatik (ATC) telah dikendalikan Rapid Rail bermula malam semalam sehingga pagi tadi dipantau bahagian perancangan dan penguatkuasaan rel Agensi Pengangkutan Awam Darat.

“Hari ini (Sabtu) mereka menguji 38 set tren di sepanjang laluan, dengan selang lima minit antara setiap set. Saya dengan ini melaporkan bahawa sistem isyarat dan komunikasi berada dalam keadaan baik, dan berkemungkinan besar kita boleh kembali beroperasi seperti biasa melibatkan kesemua 38 hingga 40 tren di Laluan LRT Kelana Jaya tidak lama lagi,” kata Wee menerusi catatan di Facebook.Tambah Wee, bagi memastikan kestabilan dan keselamatan sistem sebelum meneruskan pengoperasian penuh, sebanyak 24 set tren telah digerakkan di sepanjang laluan Putra Heights - Gombak.


Jerung Mako 'terbang' atas bot

NEW ZEALAND, 12 November- Sekumpulan pemancing dikejutkan dengan kehadiran seekor jerung besar Mako yang tiba-tiba menerjah ke atas sebuah bot dari dalam laut.Menerusi rakaman video yang dimuat naik di laman Facebook Churchys Chaterters NZ, kelihatan beberapa pemancing yang berada di bahagian sisi dan dalam bot sedang asyik dengan aktiviti masing-masing.Namun mereka tergamam apabila ikan jerung dengan berat kira-kira 150 kilogram 'terbang' dari dalam laut dan mendarat di atas bot mereka dengan bunyi dentuman yang kuat.

(Tangkap layar video yang dimuat naik di Facebook Churchys Chaterters NZ menunjukkan seekor jerung tiba-tiba menerjah ke bahagian depan bot)

Bagaimanapun, jerung berkenaan dilaporkan berjaya turun semula ke dalam laut selepas beberapa minit kemudian.Menurut Kapten Churchys Charter NZ, Ryan Churches, dia sedang keluar memancing bersama lima individu di luar pantai Whitianga ketika kejadian itu berlaku.


PRU15: SPRM terima 11 aduan salah guna kuasa, rasuah setakat ini - Azam Baki

(Tan Sri Azam Baki menerima Darjah Kebesaran Setia Mahkota Kelantan Yang Amat Terbilang (SPSK) daripada Sultan Kelantan Sultan Muhammad V  pada istiadat penganugerahan darjah kebesaran dan pingat sempena Hari Keputeraan ke-53 Sultan Kelantan, yang berlangsung di Istana Balai Besar / BERNAMA)

KOTA BHARU, 12 November- Suruhanjaya Pencegahan Rasuah Malaysia (SPRM) menerima 11 aduan berkaitan rasuah dan salah guna kuasa sejak kempen Pilihan Raya Umum ke-15 (PRU15) bermula Sabtu lepas.Ketua Pesuruhjaya SPRM Tan Sri Azam Baki berkata maklumat berkenaan diterima melalui bilik gerakan suruhanjaya itu yang beroperasi 24 jam dan akan dikaji serta diteliti terlebih dahulu untuk disiasat di bawah Akta SPRM 2009."Jumlah itu diterima sepanjang tempoh kempen secara bersemuka dan melalui media."Tidak semua maklumat diambil kerana SPRM akan meneliti bahawa perkara yang disalurkan adalah betul kerana ada maklumat yang hanya cakap-cakap sahaja," katanya.Beliau berkata kepada pemberita selepas Istiadat Pengurniaan Kehormatan Kelantan Sempena Hari Keputeraan ke-53 Sultan Kelantan Sultan Muhammad V di Istana Balai Besar.Pada 5 November lepas, SPRM melancarkan bilik gerakan di seluruh negara bagi memudahkan orang ramai menyalurkan maklumat serta aduan berkaitan perbuatan rasuah dan salah guna kuasa pada PRU15. - BERNAMA


23 jemaah umrah terkandas jadi kumpulan terakhir dibawa pulang ke tanah air

PUTRAJAYA, 12 November - Kesemua 63 orang jemaah umrah warganegara Malaysia yang terkandas di Arab Saudi sejak Jun lalu selamat dibawa pulang dengan kumpulan terakhir iaitu seramai 23 orang jemaah selamat tiba di Lapangan Terbang Antarabangsa Kuala Lumpur (KLIA) hari ini.Wisma Putra memaklumkan kumpulan seramai 23 orang itu tiba pada pukul 1.20 tengah hari menerusi penerbangan Malaysia Airlines (MH8023) dari Jeddah, Arab Saudi selepas kumpulan pertama seramai 36 orang tiba pada 4 November diikuti dengan kumpulan kedua seramai empat orang pada 7 November.

"Urusan membawa pulang jemaah umrah yang terkandas ini dilaksanakan dengan mematuhi peraturan dan undang-undang yang ditetapkan oleh Kerajaan Arab Saudi," kata Wisma Putra menerusi kenyataan.Tambah kenyataan itu, Kerajaan Malaysia turut merakamkan penghargaan kepada semua pihak yang terlibat dalam membantu urusan membawa pulang jemaah yang terkandas.Menerusi kenyataan sebelum ini, Wisma Putra dan Pejabat Menteri di Jabatan Perdana Menteri (Hal Ehwal Agama) memaklumkan seramai 63 jemaah umrah negara ini yang terdiri daripada 28 dewasa dan 35 kanak-kanak terkandas di Arab Saudi sejak Jun lepas.


Lebih banyak klinik swasta bakal didaftarkan dibawah PeKa B40

KOTA DAMANSARA, 12 November - Lebih banyak klinik swasta di Parlimen Sungai Buloh akan didaftarkan dibawah Skim Peduli Kesihatan untuk Kumpulan B40 (PeKa B40) selain menaik taraf fasiliti kesihatan awam.Ketika menyuarakan komitmen itu, Menteri Kesihatan, Khairy Jamaluddin turut menjelaskan saringan kesihatan di kawasan penempatan komuniti masyarakat turut akan diadakan secara berkala.

"Saringan kesihatan di tempat kediaman akan dibuat secara berkala maknanya mungkin setiap tahun kita akan buat sekali di kawasan-kawasan perumahan tertentu agar lebih mudah untuk mereka mendapat saringan," katanya ketika ditemui pemberita, di sini.Dalam pada itu, Khairy yang juga Calon Parlimen Sungai Buloh turut menyatakan komitmennya untuk bekerjasama dengan Pihak Berkuasa Tempatan (PBT) dan Badan Pengurusan Bersama (JMB) bagi menyelesaikan isu setempat melibatkan rumah flat dan pangsapuri.Komitmen tersebut dizahirkan selepas meninjau sendiri pangsapuri Subang Suria dan Flora di Sungai Buloh.


Pendekatan proaktif perlu diambil untuk tingkatkan hasil golongan petani

KLUANG, 12 November - Pelbagai pendekatan perlu diambil bagi meningkatkan hasil pertanian dari segi jualan dan pendapatan golongan petani di Johor.

Ini seiring dengan perancangan memastikan Johor menjadi hab pengeluaran utama negeri khususnya dan negara amnya sekali gus menjamin sekuriti makanan.

Menteri Besarnya, Datuk Onn Hafiz Ghazi berkata dalam usaha mencapai Johor Maju 2030, sektor pertanian amat juga dilihat penting.

Katanya, usaha Menteri Besar sebelum ini, Datuk Seri Hasni Mohammad yang menetapkan supaya Johor menjadi pengeksport utama negara amat membantu.

(Usaha mencapai Johor Maju 2030, sektor pertanian amat juga dilihat penting)

Ini kerana walaupun nilai eksport negeri mencecah 30 peratus dan antara pengeluar makanan tertinggi dalam negara, negeri masih mengimport dari negara-negara lain.

"Pemimpin utama pada masa itu telah membuat ketetapan jadikan Johor pengeksport utama negara dan bekerjasama dengan negara-negara lain supaya Johor dapat diketengahkan dan diletakkan teraju utama di peringkat antarabangsa," katanya ketika berucap semasa merasmikan Karnival Agro Johor 2022 peringkat daerah Kluang di Simpang Renggam, di sini.

Tambahnya, kawasan-kawasan lain di Johor juga berpotensi dibangunkan bagi sektor pertanian, antaranya Muar, Tangkak dan Simpang Renggam.


Program Perlis Pahadoi diteruskan, beri manfaat kepada orang ramai

BESERI, 12 November - Program Perlis Pahadoi atau Ambil Peduli akan diteruskan.

Program bantuan secara bersasar kepada golongan yang memerlukan itu telah dilaksanakan sejak 2 tahun lalu.

Calon Beseri mewakili Barisan Nasional (BN) yang juga penyandang kerusi Ruzaini Rais berkata sehingga kini seramai 1,500 penerima yang layak telah menerima bantuan yang disalurkan menerusi program ini.

"Elemen Perlis Pahadoi akan ditambah baik dari masa ke masa...masih ramai yang tidak mengetahui program yang banyak memberi manfaat kepada orang ramai ini.

"Program ini akan diperluas supaya lebih ramai orang menerima manfaatnya," katanya ketika mengadakan sesi ramah mesra dan ziarah kasih bersama pengundi di Taman Emas disini.

(Elemen Perlis Pahadoi akan ditambah baik dari masa ke masa)

Tambah Ruzaini, selain bantuan kepada pesakit terlantar, warga emas, Orang Kurang Upaya dan asnaf menerusi bakul makanan asas, bantuan membaik pulih rumah pulih rumah yang rosak atau membina rumah baharu penduduk yang memerlukan turut disalurkan.

Bagi tahun ini, RM2 juta disediakan dan jumlah berkenaan akan ditingkatkan kepada RM4 juta untuk tahun depan dengan lebih banyak kategori penerima yang layak bakal menerima manfaatnya.


Artifak tinggalan pelombong tarikan ekopelancongan

KANGAR, 12 November- Perlis sememangnya terkenal dengan keindahan alam semula jadinya serta kepelbagaian daya tarikan yang mampu memukau pandangan pengunjung terutama produk ekopelancongan.  Selain keindahan sawah padi yang terbentang luas, Perlis juga terkenal dengan salah satu gua yang mempunyai sejarahnya tersendiri Gua Kelam 2 dapat dilihat dengan jelas peninggalan aktiviti perlombongan berusia lebih 100 tahun selain pengunjung dapat mempelajari serta mendekatkan diri dengan aktiviti alam semula jadi melihat dengan dekat sejarah pelombongan sebelum negara mencapai kemerdekaan.Gua kelam terdapat dua bahagian iaitu Gua Kelam 1 dan Gua Kelam 2 yang mana perjalanan bermula di Gua Kelam 2 sejauh 900 meter dan keluar melalui Gua Kelam 1 sejauh 370 meter. Menurut Pengarah Perhutanan Perlis, Awang Shafie, pengunjung yang hadir ke Gua Kelam 2 bakal mendapat pengalaman baharu melihat segala barang-barang lama yang ditinggalkan para pelombong zaman dahulu.

"Apa yang menarik, tinggalan tulisan buruh lombong yang meluahkan perasaan mereka terpaksa meninggalkan keluarga kerana menjadi buruh dan tulisan itu masih kekal sehingga hari ini.  Barangan perlombongan lama juga dikekalkan membolehkan pengunjung melihat lebih dekat peralatan digunakan buruh bagi mendapatkan bijih timah di dalamnya.  Ini merupakan antara tinggalan aktiviti perlombomgan yang dapat kita saksikan seperti tempat cuci bijih timah dan ini tin susu yang dipercayai tinggalan para pelombong.  Sesiapa yang berada di dalamnya sudah pasti akan teruja dengan keindahan formasi batuannya.  Suasana gelap dan sunyi memberikan debaran kepada pengunjung merasai bagaimana para pelombong zaman dahulu mengerah tenaga mencari bijih timah.  Terdapat juga susunan batu-batu berbentuk Piramid yang dikatakan makam dari golongan atasan seperti ketua yang meninggal dunia di dalam gua ini.  Perkhidmatan penerokaan gua secara realiti maya (VR) turut diwujudkan bagi memberikan peluang kepada pengunjung terutama mereka yang takut atau gerun memasuki gua secara fizikal untuk merasai pengalaman seperti berada di dalam gua.  Selain aktiviti menerokai gua, Kami diberikan peluang merasai sendiri pengalaman mencuba kenderaan lasak pelbagai bentuk permukaan bumi atau lebih dikenali all terrain vehicle (ATV) menjadi tarikan baharu di negeri ini. Laporan Wartawan Aliff Asyraf Kamanor, RTM.


Projek kerajaan persekutuan, wujudkan jaringan perhubungan berkesan

KOTA BHARU, 12 November- Sultan Kelantan, Sultan Muhammad Kelima berharap projek-projek berimpak tinggi di negeri seperti lebuhraya Kota Bharu-Kuala Krai, Central Spine Road (CSR), projek laluan rel pantai timur (ECRL) serta projek menaiktaraf lapangan terbang Sultan Ismail Petra dapat disiapkan dalam masa ditetapkan.  Ketika bertitah, baginda menzahirkan rasa gembira dengan pelaksanaan projek-projek kerajaan persekutuan yang sedang giat berjalan ketika ini kerana ia dapat mewujudkan suatu jaringan perhubungan berkesan bagi meningkatkan daya saing negeri Kelantan dalam aspek pelaburan.

(Sultan Kelantan, Sultan Muhammad Kelima dan Sultanah Kelantan, Nur Diana Petra Abdullah)

“Beta juga menzahirkan rasa syukur dan sukacita di atas kerjasama ditunjukkan antara kerajaan persekutuan dan negeri bagi pembangunan kemudahan sukan dengan pembinaan sebuah kompleks sukan yang lengkap di Bukit Merbau sempena penganjuran Sukan Malaysia (SUKMA) kali ke 22 pada 2026 di Kelantan."Selain itu beta juga menyambut baik kelulusan beberapa projek infrastruktur yang telah diumumkan YAB Perdana Menteri melibatkan negeri Kelantan pada September lalu antaranya projek pembinaan jambatan Pengkalan Kubor-Takbai dan sambungan lebuhraya Pantai Timur 3 (LPT3) dan berharap projek-projek berkenaan dapat dilaksanakan dalam tempoh terdekat," titahnya. Sultan Muhammad Kelima bertitah selepas Pengurniaan Kehormatan Negeri Kelantan sempena Perayaan Ulangtahun Hari Keputeraan Yang Ke 53 baginda di Istana Balai Besar, hari ini. Dalam perkembangan lain, sebagai sebuah negeri yang sering dilanda bencana alam khususnya banjir, baginda menekankan tentang kepentingan mewujudkan mekanisme pengurusan bencana yang menyeluruh di negeri itu. Kerajaan negeri diharap dapat memberi perhatian kepada keperluan bagi pembinaan empangan Lebir bagi melengkapkan projek Lembangan Bersepadu Sungai Kelantan dan Sungai Golok yang telah bermula sejak 2017 lagi. Hari ini, seramai 114 penerima daripada 769 individu dikurniakan darjah kebesaran dan pingat sempena hari keputeraan baginda selama dua hari ia berlangsung. Acara bermula seawall 7.30 pagi dengan istiadat meletak kerja diikuti istiadat memeriksa perbarisan yang berlangsung di Padang Merdeka.


Sultanah Kelantan dahului senarai penerima darjah kebesaran

(Istiadat penganugerahan darjah kebesaran dan pingat sempena Hari Keputeraan ke-53 Sultan Kelantan, yang berlangsung di Istana Balai Besar)

KOTA BHARU, 12 November- Sultanah Nur Diana Petra Abdullah mengetuai senarai pengurniaan kehormatan negeri Kelantan sempena Perayaan Ulangtahun Hari Keputeraan Yang Ke-53 Sultan Kelantan, Sultan Muhammad Kelima, hari ini.Baginda dikurniakan gelaran Duli Yang Maha Mulia pada istiadat pengurniaan yang berlangsung di Istana Balai Besar Kota Bharu. Ini diikuti Cik Puan Sofie Louise Johansson Petra yang dikurniakan gelaran Yang Teramat Mulia Che Puan Mahkota Kelantan. Sultan Muhammad Kelima turut berkenan mengurniakan gelaran Tengku Bendahara Kelantan kepada adinda baginda, Tengku Muhammad Fakhry Petra. Baginda berkenan mengurniakan darjah kerabat yang amat dihormati Al-Yunusi (D.K) kepada dua penerima iaitu Sultanah Kelantan, Sultanah Nur Diana Petra Abdullah dan Paduka Seri Pengiran Perdana Wazir Sahibul Hommah Wal Waqar Pengiran Muda Mohamed Bolkiah. Sementara Ahli Yang Kehormat Yang Pertama (Seri Paduka) bagi Darjah Kebesaran Mahkota Kelantan Yang Amat Mulia (S.P.M.K) dikurnia kepada Cik Puan Mahkota Kelantan, Cik Puan Sofie Louise Johannnson Petra. Dua Menteri, iaitu Menteri Kewangan Datuk Seri Tengku Zafrul Tengku Abdul Aziz dan Menteri Alam Sekitar dan Air, Datuk Seri Tuan Ibrahim Tuan Man masing-masing dikurniakan Ahli Kehormat Yang Pertama (Seri Paduka) bagi darjah kebesaran Jiwa Mahkota Kelantan Yang Amat Mulia (S.J.M.K). Ketua Setiausaha Kementerian Luar Negeri Datuk Sri Amran Mohamed Zin pula menerima Ahli Yang Pertama (Seri Paduka) bagi Darjah Kebesaran Setia Mahkota Kelantan Yang Amat Terbilang (S.P.S.K). Manakala Ketua Pesuruhjaya Suruhanjaya Pencegahan Rasuah (SPRM) Tan Sri Azam Baki dikurnia Ahli Yang Kehormat Yang Pertama (Seri Paduka) bagi Darjah Kebesaran Setia Mahkota Kelantan Yang Teramat Terbilang (S.P.S.K). Seramai 114 penerima dikurniakan darjah kebesaran pada sesi pertama hari ini manakala selebihnya esok. Sejumlah 769 individu bakal menerima pengurniaan darjah kebesaran dan pingat sempena Hari Keputeraan Sultan Kelantan, Sultan Muhammad Kelima kali ke-53 tahun ini.

(Sultan Kelantan, Sultan Muhammad V berkenan mengurniakan gelaran Duli Yang Maha Mulia (DYMM) Sultanah Kelantan kepada DYMM Sultanah Nur Diana Petra Abdullah sempena Istiadat Pengurniaan Kehormatan Negeri Kelantan dan Pemasyhuran Perayaan Ulang Tahun Hari Keputeraan ke bawah DYMM Sultan Muhammad V yang ke-53 di Istana Balai Besar / BERNAMA)

(Sultan Kelantan Sultan Muhammad V berkenan mengurniakan darjah kebesaran Seri Paduka Mahkota Kelantan (SPMK) yang membawa gelaran Datuk kepada Yang Teramat Mulia Che Puan Mahkota Kelantan Che Puan Sofie Louise Johansson Petra pada istiadat penganugerahan darjah kebesaran dan pingat sempena Hari Keputeraan ke-53 Sultan Kelantan, yang berlangsung di Istana Balai Besar / BERNAMA)

(Sultan Kelantan Sultan Muhammad V berkenan mengurniakan Darjah Kebesaran Setia Mahkota Kelantan Yang Amat Terbilang (SPSK) yang membawa gelaran Datuk kepada Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki pada istiadat penganugerahan darjah kebesaran dan pingat sempena Hari Keputeraan ke-53 Sultan Kelantan, yang berlangsung di Istana Balai Besar / BERNAMA)


1,277 unit rumah dibangunkan di Melaka

MELAKA, 12 November- Enam projek Perumahan Penjawat Awam (PPAM) yang merangkumi 1,277 unit rumah akan dibangunkan di seluruh Melaka.  Ketua Menteri Melaka, Datuk Seri Sulaiman Md Ali berkata, daripada jumlah itu, lima projek dengan 1,077 unit rumah telah siap sepenuhnya pada 31 Oktober lalu.  Manakala, satu lagi projek dengan 200 unit rumah sedang dalam pembinaan.

(Ketua Menteri Melaka, Datuk Seri Sulaiman Md Ali)

“Bagi projek pembangunan jenis teres setingkat mampu milik, yang kita buat disini di atas tanah seluas 10.09 ekar yang telah pun siap dibina dan telah pun mendapt sijil perakuan siap dan pematuhan ccc pada 22 September 2022 yang di sini mengandungi 145 unit adalah terdiri drpada tiga jenis saiz perumahan, ”katanya selepas menyerahkan kunci rumah PPAM Taman Mekar Jaya, Air Baruk, Bemban, Jasin kepada 145 penjawat awam terpilih. Datuk Seri Sulaiman berkata, kerajaan negeri sentiasa memantau dan memberi sokongan kepada produk baharu perumahan melalui konsep serta reka bentuk rumah terkini serta moden.Antara projek yang telah dibina termasuklah PPAM Tanjung Minyak dengan 95 unit rumah, PPAM Taman Angkasa Nuri sebanyak 138 unit, PPAM Taman Bertam Impian, 153 unit, PPAM Jasin Bestari dengan 546 unit dan PPAM Taman Mekar Jaya, 145 unit. Manakala yang masih dalam pembinaan adalah PPAM Admiral Residence sebanyak 200 unit rumah.


500 penduduk ditempatkan di tiga PPS di Kelantan

PASIR MAS,12 November- Seramai 500 penduduk daripada 152 keluarga terjejas banjir di Kelantan susulan hujan lebat berterusan sejak semalam.

Kesemua mereka ditempatkan di tiga Pusat Pemindahan Sementara (PPS) di Pasir Mas dan Tanah Merah.

Menurut portal InfoBencanaJKM, setakat pukul 12.24 tengah hari tadi, PPS Sekolah Kebangsaan Tok Deh di Pasir Mas menempatkan 472 penduduk terjejas banjir.

Manakala PPS di SK Kubang Kual di daerah sama menempatkan 12 penduduk terjejas banjir.

(16 penduduk terjejas banjir ditempatkan di PPS Balai Raya Padang Kijang)

Sementara itu di Tanah Merah, 16 penduduk terjejas banjir ditempatkan di PPS Balai Raya Padang Kijang.

Berdasarkan Laman Web Rasmi Public InfoBanjir, Jabatan Pengairan dan Saliran (JPS), paras Sungai Golok di Rantau Panjang pada pukul 11.30 pagi telah melebihi tahap bahaya iaitu 9.87 meter.


806 penduduk terjejas banjir ditempatkan di lapan PPS di Selangor

SHAH ALAM, 12 November- Seramai 806 penduduk terjejas banjir ditempatkan di lapan Pusat Pemindahan Sementara (PPS) di Selangor setakat pukul 12.00 tengah hari.

Menurut portal InfoBencanaJKM, tiga PPS dibuka di sekitar Klang iaitu di Sekolah Kebangsaan (SK) Johan Setia yang menempatkan 145 penduduk, SK Sungai Binjai (545) dan Sekolah Rendah Agama Pekan Meru (19).

Sementara itu lima PPS dibuka di Kuala Selangor iaitu di SK Sungai Sireh yang menempatkan 10 penduduk, Sekolah Menengah Kebangsaan Jeram (32), Dewan Orang Ramai Seri Harmoni (8), Dewan Orang Ramai Kampung Raja Musa (4) dan Sekolah Jenis Kebangsaan Cina Yuk Chih Batang Berjuntai (43).

Selain Selangor, Johor, Pulau Pinang, Kelantan, Kedah dan Melaka turut dilanda banjir.


220 penduduk terjejas banjir di Kedah

KULIM, 12 November- 220 penduduk yang terjejas banjir daripada 53 keluarga ditempatkan di lima Pusat Pemindahan Sementara (PPS) banjir di dua daerah iaitu di daerah Kulim dan Bandar Baharu. Timbalan Pengarah Angkatan Pertahanan Awam negeri Kedah, Mejar Pertahanan Awam, Mohd Muaz Mohd Yusuf berkata, sehingga pukul 12 tengahari tadi, di daerah Kulim, empat PPS dibuka.

PPS Surau Taman Sang Kancil menempatkan 80 penduduk yang terjejas daripada 18 keluarga dan PPS SK Sri Sg Limau menempatkan 27 penduduk daripada lapan buah keluarga. Selain itu, di PPS Masjid Sg Seluang melibatkan 91 penduduk daripada 21 keluarga dan PPS SK Permatang Tok Dik, menempatkan 14 penduduk daripada empat keluarga.  Sementara itu di daerah Bandar Baharu, sebuah PPS dibuka iaitu di PPS Surau Batu 16 menempatkan lapan penduduk daripada dua keluarga.


Dilarang pasang bahan kempen di premis dan pepasangan elektrik TNB

KANGAR, 12 November- Tenaga Nasional Berhad (TNB) menasihati parti-parti politik yang bertanding dalam Pilihan Raya Umum ke-15 (PRU15) agar tidak memasang sebarang bentuk bahan kempen di mana-mana premis dan pepasangan elektrik miliknya sepanjang tempoh berkempen. Larangan ini meliputi menampal atau menggantung bahan kempen seperti poster, bendera dan sepanduk di menara penghantaran, tiang elektrik, peti pembekal, pencawang tiang elektrik konkrit dan talian atas. Pengurus Besar Negeri Kedah dan Perlis, Bahagian Regulatory and Stakeholder Management TNB, Wan Ishak Soed berkata, perbuatan ini mengundang bahaya kerana boleh menyebabkan renjatan elektrik serta gangguan bekalan elektrik sekiranya berlaku percikan arka. Pemasangan bahan kempen juga boleh menghalang warga kerja TNB mendapat akses untuk kerja penyelenggaraan dan pemulihan bekalan. Selain itu, orang ramai juga diingatkan tidak memegang, membawa atau memasang tiang bendera di bawah talian penghantaran elektrik yang boleh menyebabkan renjatan elektrik pada mereka berhampiran.

Beliau ditemui media pada Program Penerangan Pemasangan Bahan Kempen di Pusat Daerah Mengundi, Taman Rancangan Perumahan Awam Kangar. Orang ramai yang melihat situasi yang mengancam keselamatan orang lain atau menjejaskan bekalan elektrik dminta menghubungi Facebook TNB Careline atau talian 15454 agar tindakan sewajarnya dapat diambil.


Budayakan amalan kebersihan, eratkan hubungan warga RTM - KP

KUALA LUMPUR, 12 November- Pembudayaan amalan sihat serta mencapai kesejahteraan kesihatan secara holistik..Ketua Pengarah Penyiaran, Datuk Che Roslan Che Daud berkata, menerusi Program 'Gotong Royong Perdana' ia turut mejadikan warga RTM lebih bertanggungjawab dalam isu berkaitan kebersihan terutama di sekitar kawasan RTM , Angkasapuri.

(Ketua Pengarah Penyiaran, Datuk Che Roslan Che Daud)

Program seumpama ini bukan sahaja mengubah persekitaran yang lebih kondusif, bahkan dapat mengeratkan hubungan sesama warga RTM."Kita ada bangunan tersergam indah di depan sana ialah Angksapuri, Kota Media bangunan baru, kita ada Menara Seri Puri, dia punya auditorium studio dan sebagainya, jadi sepatutnya kawasan di sekitar Angksapuri Kota Media ini juga menunjukkan satu keceriaan keindahan dengan pokok-pokok yang menghijau.Kita dalam kawasan bandar, kawasan tengah-tengah bandar, maka sepatutnya kawasan ini di perbanyakkan pokok-pokok dan tumbuhan," katanya selepas menyertai Program Gotong Royong Perdana di Dataran Setia, Angkasapuri.

Beliau juga turut mengingatkan supaya amalan ini tidak mengikut musim serta diteruskan sekurang-kurangnya dua kali dalam setahun.


Tiga maut, seorang cedera kereta terbabas di LPT

KUANTAN, 12 November- Tiga maut manakala seorang lagi cedera apabila kenderaan dinaiki mereka dipercayai terbabas di Kilometer 165.8 Lebuhraya Pantai Timur Fasa Satu (LPT1) arah barat, di Maran hari ini. Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata mereka yang maut ialah dua wanita dewasa dan seorang lelaki dewasa, namun identiti mereka masih belum diketahui. "Bomba dimaklumkan mengenai kejadian pada pukul 8.10 pagi dan setiba di lokasi kejadian, kemalangan melibatkan sebuah kereta Perodua Kancil dengan dua daripada mangsa yang maut tersepit di dalam kenderaan itu," katanya menerusi kenyataan di sini hari ini.

Ismail berkata jenazah mangsa diserahkan kepada polis untuk tindakan lanjut dan difahamkan dibawa ke Hospital Jengka, Maran untuk bedah siasat.


Turunkan bendera: Lelaki tular merupakan petugas parti - Polis

KUALA LUMPUR, 12 November- Polis mengesahkan aktiviti turunkan bendera sebuah parti politik oleh seorang lelaki yang tular di media sosial bukan perbuatan jenayah.Sebaliknya, individu berkenaan merupakan petugas parti.Menurut ketua Polis Daerah Brickfields, ACP Amihizam Abdul Shukor, lelaki berkenaan merupakan Ejen Pemantau Pakatan harapan.

Aktiviti turun bendera dibuat berdasarkan arahan Penguatkuasa Kempen Plihan Raya Lembah Pantai dengan pemantauan polis.Arahan dikeluarkan selepas perbincangan dengan wakil calon dilaksana kerana pemasangannya telah menutup pagar hadapan Muzium Negara.Orang ramai disaran tidak menularkan sesuatu video tanpa menyemak kesahihannya terlebih dahulu.


Pembaikan dan naik taraf sistem perparitan sungai antara agenda utama Sivaraj

PADANG SERAI, 12 November- Penambahbaikan dan naik taraf sistem perparitan dan sungai yang dikenal pasti berisiko menjadi punca berlakunya banjir kilat di kawasan ini menjadi antara agenda calon Barisan Nasional (BN) Parlimen Padang Serai, Datuk Sivaraj Chandran.  Menurut beliau, beberapa kawasan berisiko banjir telah dikenal pasti dan berharap penduduk terlibat tabah menghadapi dugaan yang menimpa.Beliau berkata demikian selepas meninjau kawasan-kawasan yang dilanda banjir kilat malam tadi. Dalam kejadian petang semalam, hujan lebat lebih dua jam menyebabkan beberapa kawasan dilanda banjir kilat.  Antara kawasan terlibat termasuk Kampung Sungai Seluang, Kampung Bukit Sarang Ayam, Kampung Batu 8 dan Kampung Balik Bukit di Mukim Sungai Seluang; Taman Sang Kancil di Mukim Lunas.

Datuk Sivaraj Chandran meninjau kawasan yang dilanda banjir kilat malam tadi

Turut terjejas, Kampung Paya Tok Betok di Mukim Sungai Ular dan Kampung Permatang Durian di Mukim Nagalilit.  Keadaan itu menyebabkan lebih 200 penduduk terpaksa dipindahkan ke lima Pusat Pemindahan Sementara (PPS) iaitu Surau Taman Kancil, Sekolah Kebangsaan Sri Limau, Dewan Penghulu Paya Tok Betok, Masjid Sungai Seluang dan Sekolah Kebangsaan Permatang Tok Dik.


Istana Bukit Kayangan terima Sijil Perakuan Bomba

PUTRAJAYA, 12 November- Istana Bukit Kayangan Shah Alam memperoleh Sijil Perakuan Bomba (FC).

Majlis penyerahan sijil itu dibuat di Ibu Pejabat Jabatan Bomba dan Penyelamat Malaysia (JBPM) di sini.

Ia disampaikan Ketua Pengarahnya, Datuk Seri Mohammad Hamdan Wahid kepada Setiausaha Sulit Sultan Selangor, Datuk Mohammad Munir Bani.

(Foto Facebook Jabatan Bomba dan Penyelamat Malaysia Negeri Selangor)

Pada majlis sama, Datuk Munir turut dianugerahkan pangkat Timbalan Pesuruhjaya Bomba Kehormat.

Pangkat sama juga diberi kepada Setiausaha Dewan Diraja Selangor, Hanafisah Jais.

Setiausaha Sulit Pengerusi Yayasan Sultan Abdul Aziz Shah, Baba Jace pula diberi pangkat Penolong Kanan Pesuruhjaya Bomba Kehormat.


Dua PPS dibuka di Melaka

MELAKA, 12 November- Sebanyak dua pusat pemindahan sementara (PPS) dibuka di Alor Gajah selepas daerah itu dilanda banjir kilat tengah malam tadi, akibat hujan lebat yang bermula sejak pukul 5.30 petang semalam.Sekretariat Jawatankuasa Pengurusan Banjir Melaka dalam kenyatan berkata setakat pukul 8.00 pagi tadi, seramai 29 mangsa dari 10 keluarga ditempatkan di PPS Balai Raya Kampung Gadek dan Balai Raya Bukit Balai Durian Tunggal."Kedua-dua PPS tersebut masing-masing diaktifkan pada pukul 12.45 tengah malam dan 1.00 pagi tadi apabila lima kawasan iaitu Kampung Kuala Sungga Tebong, Kampung Orang Asli Hutan Percha, Kampung Gadek, Kampung Bukit Tambun dan Kampung Bukit Balai dinaiki air,” menurut kenyataan itu.

Banjir yang melibatkan lima kampung di Alor Gajah berlaku akibat paras air sungai naik dan melimpah di kawasan penempatan penduduk yang rendah / FOTO APM

Kesemua mangsa dipindahkan ke PPS itu selepas air sungai melimpah di kawasan penduduk yang rendah.


Kim Pan Gon meriahkan Festival Sukan D'Bendang

PENDANG, 12 November- Festival Sukan D'Bendang yang diadakan di bendang tepi Surau Haji Yusuf, Kampung Alor Ali di sini meriah dengan pelbagai aktiviti berteraskan sukan rakyat.  Antara acara yang diadakan adalah pertandingan menangkap itik, kerusi muzik, kukur nyok, bola baling bendang dan tarik tali.  Menariknya, kesemua aktiviti berkenaan dilakukan di dalam kawasan sawah padi yang pastinya mempunyai menggamit kenangan indah.

(Ketua Jurulatih Harimau Malaya, Kim Pan Gon turut hadir memeriahkan Festival Sukan D'Bendang di sini)

Festival dimeriahkan lagi dengan kehadiran Ketua Jurulatih Harimau Malaya, Kim Pan Gon; Calon Barisan Nasional (BN) bagi kerusi parlimen Pendang, Datuk Suraya Yaacob dan calon Perikatan Nasional (PN), Datuk Awang Hashim.  Wakil penganjur, Shukri Omar berkata penganjuran festival berkenaan bertujuan untuk mengeratkan hubungan silaturrahim sesama penduduk disamping memberi peluang kepada calon-calon yang bertanding dalam Pilihanraya Umum, PRU ke 15 untuk bertemu penduduk setempat.  "Aktiviti tersebut begitu sinonim dengan masyarakat kampung yang kebanyakannya mengusahakan tanaman padi, untuk program kali ini, ratusan penduduk hadir memeriahkan festival berkenaan," katanya di sini. Beliau berharap program seumpama itu dapat diadakan pada masa akan datang.


Penduduk Baling harap masalah banjir jadi keutamaan wakil rakyat

BALING, 12 November- Penduduk di Kampung Iboi dan kawasan berhampiran di daerah ini berharap calon yang dipilih mewakili Parlimen Baling pada Pilihan Raya Umum ke-15 (PRU15) ini dapat mencari penyelesaian menangani masalah banjir di kawasan berkenaan.Ketua Kampung Iboi Nor Mohamad Che Hussain berkata sejak tragedi banjir aliran puing pada 4 Julai lepas, sudah sembilan kali kampung-kampung di situ dilanda banjir setiap kali hujan lebat sehingga merosakkan kediaman, harta benda dan kehilangan nyawa.“Saya dan penduduk kampung menggesa pihak berkenaan segera mendalamkan Sungai Kupang di sini supaya aliran air yang banyak ketika hujan tidak melimpah ke kawasan rumah penduduk yang terletak di kawasan rendah,” katanya ketika ditemui Bernama di sini.Nor Mohamad berkata terdapat 43 rumah berisiko dilanda banjir kilat setiap kali berlaku hujan lebat iaitu 24 rumah di Kampung Padang Empang, 13 di Kampung Dusun dan enam di Kampung Iboi.Sementara itu, Pengerusi Bekalan Air Masyarakat Kampung Iboi Malik Arshad, 59, berkata kesan daripada tragedi 4 Julai lepas, bekalan air masyarakat yang dahulunya jernih telah bertukar keruh, sekali gus menjejaskan kira-kira 3,000 penduduk yang bergantung kepada bekalan air itu. “Sudah sekian lama kami menggunakan air masyarakat yang disalurkan dari bukit malah, saya adalah generasi ketiga yang bertanggungjawab memastikan kelancaran bekalan air masyarakat ini sampai ke rumah-rumah penduduk.“Paip rosak akibat tragedi itu sudah kami ganti, namun air masih keruh walaupun tak hujan,” katanya.Sementara itu, calon Barisan Nasional (BN) Parlimen Baling Datuk Seri Abdul Azeez Abdul Rahim berkata pelbagai perancangan akan dilaksanakan bagi membantu penduduk Baling khususnya di kawasan berisiko banjir.“Saya sudah beritahu kepada semua rakyat Baling projek tebatan banjir akan bermula seawal Januari 2023 memandangkan telah mendapat kelulusan Kementerian Kewangan dalam pembentangan bajet bagi pembinaan projek tebatan banjir bernilai RM200 juta di Baling,” katanya.

Penduduk di Kampung Iboi dan kawasan berhampiran berharap wakil rakyat yang dipilih mewakili Parlimen Baling pada PRU-15 dapat mencari penyelesaian menangani masalah banjir / FOTO BERNAMA

Bagi calon Pakatan Harapan (PH) Johari Abdullah, kecekapan mengurus projek berkaitan banjir dan bekalan air akan menjadi keutamaannya sekiranya menang pada hari pengundian 19 Nov ini.Parlimen Baling menyaksikan saingan empat penjuru antara Abdul Azeez, Johari serta dua lagi calon iaitu Basir Ab Rahman (Pejuang) dan Hassan Saad (Perikatan Nasional). -BERNAMA


Beberapa kampung di Permatang Pauh dilanda banjir susulan hujan lebat berterusan

(Hujan lebat berterusan menyebabkan beberapa kampung di Permatang Pauh dilanda banjir)

PERMATANG PAUH, 12 November- Hujan lebat berterusan sejak petang semalam menyebabkan beberapa kampung di sini dilanda banjir.

Kawasan terlibat ialah Kampung Permatang Rawa, Kubang Semang, Mengkuang Titi dan Kuala Mengkuang.

Salah seorang penduduk di Permatang Rawa, Jamil Mohamad berkata, dia terpaksa memindahkan bapa mentua yang tidak sihat ke kawasan tinggi dengan bantuan rakan-rakannya.

"Setiap kali banjir, saya akan pindahkan bapa mentua yang tidak sihat ke tempat lebih selamat.

Anak-anak turut membantu mengangkat bapa mentua saya," katanya.

(Barang terpaksa dipindah ke tempat lebih tinggi kerana air naik dengan cepat)

Sementara itu seorang lagi penduduk di situ, Mohd Daniel Hakim berkata, barang terpaksa dipindah ke tempat lebih tinggi kerana air naik dengan cepat.

"Barang-barang di rumah terpaksa dipindah ke tempat tinggi kerana air naik terlalu cepat.

Setakat ini tiada lagi barang yang rosak disebabkan banjir," ujarnya.

Terdahulu, calon BN Permatang Pauh, Datuk Mohd Zaidi Mohd Said menghulurkan bantuan dengan mengedarkan kira-kira 400 bungkus nasi kepada penduduk terjejas banjir.

Kawasan tersebut sering berlaku banjir kilat jika hujan lebat.


Banjir kilat Kulim, lima PPS dibuka

KULIM, 12 November- Lima Pusat Pemindahan Sementara (PPS) dibuka susulan banjir kilat akibat hujan petang semalam.  Setakat pukul 3.00 pagi, penduduk terjejas melibatkan 80 buah keluarga yang ditempatkan di PPS Surau Taman Sang Kancil, Sekolah Kebangsaan S.K Sri Limau, Dewan Penghulu Paya Tok Betok, Masjid Sungai Seluang dan Surau Kampung Bukit Sarang Ayam.  Sekretariat Jawatankuasa Pengurusan Bencana Daerah Kulim merangkap Pegawai Pertahanan Awam Daerah Kulim Kapten (PA) Amirul Aliff Ahmad berkata, hujan lebat turun melebihi dua jam pada pukul 7.00 malam tadi menyebabkan kawasan berkenaan terjejas.  Kampung yang terjejas ialah Kampung Sungai Seluang, Kampung Bukit Sarang Ayam di Mukim Sungai Seluang; Surau Taman Sang Kancil di Mukim Lunas dan Kampung Paya Tok Betok di Mukim Sungai Ular.

Kesemua PPS terbabit dibuka pukul 8.40 malam tadi.  Operasi memindahkan penduduk terjejas melibatkan semua agensi.


Banjir, dua PPS dibuka di Tanah Merah

(Dua lagi pusat pemindahan sementara dibuka di Tanah Merah)

PASIR MAS, 12 November- Dua lagi pusat pemindahan sementara (PPS) dibuka di Tanah Merah selepas hujan lebat berterusan melanda Kelantan, sejak semalam.

Menurut portal InfoBencanaJKM, dua PPS itu ialah SK Kelewek dengan 12 penduduk daripada empat keluarga, manakala satu lagi di Balairaya Padang Kijang yang menjadi tempat perlindungan bagi 16 penduduk daripada lima keluarga.

Sementara itu, PPS SK Tok Deh kekal 30 penduduk daripada enam keluarga yang masih berada di situ sejak minggu lalu.

(Sungai Golok di Rantau Panjang merekodkan peningkatan)

Laman web rasmi Public InfoBanjir Jabatan Pengairan dan Saliran (JPS) pula melaporkan, setakat 6 pagi tadi, beberapa sungai utama di negeri itu menunjukkan trend menurun berbanding malam tadi.

Bagaimanapun, Sungai Golok di Rantau Panjang merekodkan peningkatan paras air iaitu 9.73 meter melebihi paras bahaya berbanding 9.45 meter, malam tadi.

Manakala dua lagi sungai iaitu Sungai Kelantan di Kuala Krai dan Sungai Golok di Kuala Jambu yang masing-masing dilapor melebihi paras waspada kini kembali ke paras normal.


Kadar kecederaan, maut pekerjaan berkurangan

SEPANG, 12 November- Penyusutan kadar kecederaan pekerjaan negara sebanyak 34 peratus dan kadar kecedaraan maut pekerjaan 4 peratus, berjaya dicapai pada tahun 2021, meskipun ketika itu negara dilanda wabak COVID-19.Ketua Pengarah Jabatan Keselamatan dan Kesihatan Pekerjaan Malaysia (JKKP), Mohd Anuar Embi berkata ia dicapai susulan impak positif hasil pengamalan budaya kerja selamat dan sihat di tempat kerja."Dengan inisiatif yang dijalankan dalam Keselamatan dan Kesihatan Pekerjaan (KKP) dapat menyumbang kepada pencapaian matlamat RMK12 iaitu Keluarga Malaysia Makmur, Inklusif dan Mampan seiring dengan Wawasan Kemakmuran Bersama (WKB) 2030."Ini secara tidak langsung dapat mencapai matlamat budaya kerja selamat dan sihat serta meningkatkan produktiviti negara," katanya.

Beliau berkata demikian dalam ucaptama pada Majlis Anugerah Keselamatan dan Kesihatan Pekerjaan Negara, AKKPN 2020 & 2021, di sini malam tadi.AKKPN merupakan acara tahunan anjuran Majlis Negara bagi Keselamatan dan Kesihatan Pekerjaan (MNKPP) dan Jabatan Keselamatan dan Kesihatan Pekerjaan (JKKP).Ia bertujuan memberi pengiktirafan kepada organisasi dan individu yang mempamerkan rekod cemerlang dalam bidang keselamatan dan kesihatan pekerjaan di tempat kerja.


Kanak-kanak lelaki 11 tahun dikhuatiri lemas

(Anggota pasukan penyelamat mencari mangsa yang dikhuatiri lemas)

KEMAMAN, 12 November- Seorang kanak-kanak berusia 11 tahun dikhuatiri lemas di alur Sungai Kuala Kemaman, berhampiran Pantai Marina, pada petang Jumaat. Dalam kejadian pukul 3 petang itu, mangsa, Mohamad Aiman Asyraf Shahrulzaman, murid tahun lima Sekolah Kebangsaan Chukai dikatakan berbasikal ke lokasi kejadian untuk mandi bersama dua lagi rakannya. Ketua Polis Daerah Kemaman, Superintenden Hanyan Ramlan berkata mangsa bagaimanapun dipercayai hanyut dibawa arus deras ekoran hujan lebat.  "Balai Polis Chukai pada pukul 4.30 petang (Jumaat) menerima maklumat awal daripada orang awam mengatakan ada insiden kanak-kanak lemas di muara Sungai Kuala Kemaman."Dalam kejadian ini kita percaya seorang pelajar berusia 11 tahun yang berasal daripada kawasan terdekat dipercayai telah hilang."Jadi proses mencari kita telah bermula bersama dengan pasukan bomba, maritim dan juga orang kampung," katanya, di sini.

Operasi mencari dan menyelamat yang disertai 50 anggota penyelamat itu turut dibantu beberapa buah bot nelayan.  Sementara itu, ibu bapa dinasihatkan supaya sentiasa memantau aktiviti anak-anak dan tidak membenarkan anak bermain air ketika musim tengkujuh.


Feri terbakar di Bukit Malut

LANGKAWI, 12 November- Sebuah feri yang sedang dibaiki di limbungan pembaikan kapal di Bukit Malut, di sini, terbakar petang tadi.Kebakaran berlaku di bilik enjin feri berkenaan.Menurut Penolong Pengarah Bahagian Operasi Kebombaan dan Penyelamat Jabatan Bomba dan Penyelamat (JBPM) Kedah, Mohamadul Ehsan Mohd Zain tiada kemalangan jiwa dilaporkan dalam kejadian sekitar 4.50 petang itu.Tiga jentera bomba dari Balai Bomba dan Penyelamat (BBP) Langkawi dan satu jentera dari BBP Persiaran Putra bersama 20 anggota diarahkan ke lokasi kejadian untuk kerja-kerja pemadaman.Kebakaran berjaya dikawal pada pukul 6.46 petang.

(Kebakaran dilaporkan berlaku di bilik enjin feri berkenaan)


Tahun 2023 perlu kerajaan yang stabil

KUALA TERENGGANU, 12 November- Kerajaan yang benar-benar stabil diperlukan bagi memastikan kesejahteraan rakyat terbela.Ini terutama pada tahun 2023 bakal dipenuhi dengan cabaran hebat.Menteri Komunikasi dan Multimedia, Tan Sri Annuar Musa berkata cabaran buat ahli-ahli Parlimen yang bakal dipilih pada Pilihan Raya Umum Ke-15 (PRU15) sangat besar berikutan kerajaan baharu dibentuk berada dalam situasi ekonomi dunia sangat mencabar."Kalau kerajaan yang tidak berkeupayaan, tidak berpengalaman, itu sangat merugikan rakyat."Jadi saya merasakan Barisan Nasional dapat menawarkan kestabilan dan kemakmuran berdasarkan pengalaman yang ada," katanya.

(Kerajaan yang benar-benar stabil diperlukan bagi memastikan kesejahteraan rakyat terbela)

Beliau ditemui selepas program bersama calon Barisan Nasional (BN) Parlimen Hulu Terengganu, Datuk Rozi Mamat, di sini malam tadi.Tambah Annuar, kerajaan yang akan datang perlu menguruskan isu-isu penting antaranya ekonomi, kestabilan politik serta mewujudkan peluang pekerjaan untuk rakyat.


JPS keluar notis risiko banjir di enam negeri

(Keadaan banjir di sebuah taman perumahan ketika tinjauan di sekitar Klang, Selangor hari ini/BERNAMA)

KUALA LUMPUR, 11 November- Jabatan Pengaliran dan Saliran Malaysia (JPS) mengeluarkan notis kesiapsiagaan yang meramalkan kemungkinan banjir di Pulau Pinang, Selangor, Kuala Lumpur, Johor, Pahang dan Sarawak jika hujan lebat berterusan.JPS, dalam kenyataan hari ini, memaklumkan kawasan yang mungkin terjejas di Pulau Pinang adalah  di kawasan Seberang Perai Utara, Seberang Perai Tengah dan Seberang Perai Selatan.SEBERANG PERAI UTARA:*  Kampung Merbau Kudung* Taman Desa Murni*, Kampung Nyiur Sebatang* Sekolah Rendah jenis Kebangsaan Tamil (SRJK(T) Mak Mandin* Sekolah Kebangsaan Mak Mandin; Sekolah Menengah Kebangsaan Mak Mandin* Kampung Tok Jawa; Kampung Baru; Kampung Labuh Banting; Kampung Telok* Kampung Alor Merah; Kampung Manggis, Kampung Maklom; Kampung Lahar Yooi

(Para pegawai dari Jabatan Pengairan dan Saliran (JPS) menunjukkan perancangan yang dilakukan bagi menghadapi bencana musim banjir pada sesi sembah taklimat persiapan bencana dan banjir di Pusat Ramalan dan Amaran Banjir Negara (PRABN), Jabatan Pengairan dan Saliran (JPS) Ampang/FOTO FAIL BERNAMA)

SEBERANG PERAI TENGAH:* Kampung Labuh Banting; Kampung Kota; Kampung Kubu; Kampung Guar Jering* Kampung Terus; Kampung Pertama; Kampung Kubang Semang; Taman Siakap* Taman Makok; Taman Tembikai (Taman Mutiara); Taman Sri Rambai; Taman Belimbing* Taman Janggus; Kampung Permatang Rawa; Taman Guru; Kampung Tanah Liat;* Kampung Permatang Ara; Kampung Baru Alma; Kampung Alma; Taman Alma* Taman Permai Jaya; Kampung Kijang; Taman Nangka; Kampung Kebun Sireh* Kampung Siam; Taman Binjai; Kampung Kebun Nenas; Jalan Tembikai* Taman Cempedak; Taman Mangga; Kampung Juru; Taman Pinang; Taman Sentul* Taman Sentul Jaya; Kampung Tok Panjang; Kampung Tok Subuh; Taman Sukun* Taman Amra; Taman Murni; Kampung Sungai Permatang Rawa; Taman Desa Damai

SEBERANG PERAI SELATAN:*Kampung MasjidTimur Laut Pulau Pinang - George Town dan sekitarLEMBAH KLANG:Petaling* Kampung Tengah A; Kampung Kuala Sungai Baru; Kampung Bersatu Batu 13*Kampung Melayu Subang; TTDI Jaya; Kampung Aman Bestari; Kampung Sri Aman Berkat*Kampung Bukit Lanchong; KTM Batu 3; Seksyen 13 Shah Alam; Kampung Kenangan Puchong* Taman Mesra, Shah Alam, Seksyen 13 Shah Alam;  Lebuhraya BESRAYA* Kompleks Jabatan Pertanian Serdang; Sri Kembangan

KLANG*Kampung Delek; Jalan Kebun Nenas; Kampung Jawa; Taman Melawis; Teluk Pulai*Taman Petaling; Taman Sentosa; Taman Saujana; Taman Rashna; Kampung Bukit Naga* Batu 8; Jalan Bukit Kemuning; Pandamaran dan sekitar.

* Bulatan Dato Onn - Bank Rakyat; Jalan Chow Sow Lin; Pekan Salak Selatan* Razak Mansion; Jalan Loke Yew; Jalan Raja Chulan; Jalan Sultan Ismail; Jalan Pudu*Jalan Tun Perak; Masjid Jamek; Universiti Malaya; Kampung Pantai Dalam*Jalan Dang Wangi; Jalan Maarof; Jalan Kia Peng; Jalan Leboh Pasar dan sekitar Kuantan (Pahang)*Kampung Cherating; Taman Balok Damai dan sekitarTemerloh:*Kampung Pangkalan Manggis; Kampung Loyang, pusat bandar Temerloh dan sekitar

SARAWAK:*Pusat bandaraya Kuching dan sekitar*Samarahan - *Kampung Ensika; Kampung Sekitong: Kampung Lubok Manta; Pekan Sebuyau.Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa. -BERNAMA


Sebahagian laluan DUKE tutup sementara bermula 11 malam esok

(FOTO FB DUKE Highway (Lebuh Raya Duta-Ulu Kelang)

KUALA LUMPUR, 11 November- Sebahagian laluan di Lebuhraya Duta-Ulu Kelang (DUKE) akan ditutup bermula 11 malam Sabtu (12 November) berikutan penganjuran acara larian 'Kuala Lumpur Standard Chartered Marathon 2022'.Konsortium Lebuhraya Utara Timur (KL) Sdn Bhd (KESTURI) dalam satu kenyataan memaklumkan laluan itu dijangka dibuka semula untuk kegunaan awam pada 11 pagi, Ahad (13 November)."Sehubungan itu, KESTURI menasihatkan orang ramai supaya menggunakan laluan alternatif sepanjang tempoh penutupan sebahagian laluan DUKE itu."Pihak penganjur akan menempatkan polis trafik di lokasi terlibat untuk tujuan pemantauan dan memastikan keselamatan orang awam,” menurut kenyataan itu.Laluan masuk dan lencongan lebuh raya yang akan ditutup sementara itu ialah: 1. Susur masuk di Persimpangan Hillview ke DUKE bagi kedua-dua arah menghala Hulu Kelang-Ampang; 2. Susur masuk dari Lebuhraya Bertingkat Sungai Besi-Ulu Kelang (SUKE) di Persimpangan Hillview; 3. Susur masuk di bulatan Jalan 37/56, Taman AU2 Keramat; 4. Susur masuk selepas Kem Desa Tun Hussein Onn, Jalan Jelatek ke DUKE; 5. Susur masuk melalui Jalan Semarak (Pusat Latihan Polis (Pulapol) dan Kementerian Pertahanan (Mindef); 6. Susur masuk melalui Jalan Ayer Jerneh, Setapak; 7. Susur masuk di persimpangan lampu isyarat Bandar Dalam ke DUKE; 8. Laluan utama dari arah Greenwood/Karak akan dilencongkan ke persimpangan Bandar Dalam, Bandar Baru Sentul dan Jalan Gombak; 9. Susur masuk melalui tanjakan Jalan Pahang bagi kedua-dua arah menghala Plaza Tol Sentul Pasar dan Plaza Tol Batu; 10. Susur masuk tanjakan Tiara Titiwangsa; 11. Susur masuk di tanjakan Sentul berhampiran Plaza Ong Tai Kim; 12. Susur masuk ke DUKE Fasa 2 (Tun Razak Link) dari arah Hospital Kuala Lumpur (HKL) dan Pusat Dagangan Dunia (WTC); 13. Plaza Tol Sentul Pasar Tambahan dari arah Gombak menuju ke HKL atau pusat bandar; 14. Susur masuk ke DUKE dari Kampung Puah dan Ekovest Berhad menghala ke Plaza Tol Batu; 15. Susur keluar masuk Jalan Ipoh melalui DUKE.

Sementara itu, Ketua Polis Kuala Lumpur, Datuk Azmi Abu Kassim dalam satu kenyataan berkata, orang ramai yang menyertai larian berkenaan dinasihatkan menggunakan pengangkutan awam yang disediakan."Semua pengguna jalan raya turut dinasihatkan untuk memberi kerjasama kepada pihak polis dan elakkan melalui jalan-jalan yang terlibat dengan penutupan."Sebarang pertanyaan, orang ramai boleh hubungi 'hotline' Polis KL di talian 03-21159999 atau layari Facebook Polis KL selain Facebook Jabatan Siasatan dan Penguatkuasaan Trafik KL," katanyaKL Standard Chartered Marathon 2022 merupakan acara larian bertaraf antarabangsa dianggarkan menarik minat lebih 20,000 peserta dari dalam dan luar negara.